text:
Hakunze kumvikana cyane abagabo baryamana n’abakozi babo bo murugo rimwe na rimwe bakabatera inda,yewe kuri ubu kimaze gufata intera mu bibazo bituma ingo nyinshi muri iki gihe zitagira umutekano kuburyo usanga abashakanye bashwana bya hato na hato bikagera n’aho ingo zisenyuka burundu. Biragoye ko uwo wabibaza atahita yumva neza ibyo umubajije bitewe n’uko ataba ashaka kukumenera ibanga,gusa bamwe bavuga ko igituma abagore bagirira abahungu babakorera mu rugo urugwiro ari uko(...)
Hakunze kumvikana cyane abagabo baryamana n’abakozi babo bo murugo rimwe na rimwe bakabatera inda,yewe kuri ubu kimaze gufata intera mu bibazo bituma ingo nyinshi muri iki gihe zitagira umutekano kuburyo usanga abashakanye bashwana bya hato na hato bikagera n’aho ingo zisenyuka burundu.
Biragoye ko uwo wabibaza atahita yumva neza ibyo umubajije bitewe n’uko ataba ashaka kukumenera ibanga,gusa bamwe bavuga ko igituma abagore bagirira abahungu babakorera mu rugo urugwiro ari uko abagabo nabo atari shyashya aho batagikora inshingano zabo mu rugo.
Aha hari ubuhamya butandukanye bwatanzwe n’impande zitungwa agatoki ndetse n’impuguki mu by’imibanire yo mungo.
Kampire Devota(si izina rye) ni umukobwa umaze imyaka itanu akora akazi ko mu rugo mu Mujyi wa Kigali. Uyu avuga ko ahantu hose yagakoze mu ngo ni abagabo babiri gusa bamusabye ko baryamana .
Aha yagize ati “Mu ngo enye maze gukoramo, nahuye n’abagabo babiri bansaba ko twaryamana . Uwa mbere nabonaga abiterwa nuko nta kazi yagiraga tukirirwana mu rugo kandi umugore aza atinze ari njye ubazwa byose ariko sinamwemereye.”
Uwa kabiri we ngo yamusabye kumubwira impamvu imutera kumwifuza kandi afite umugore mwiza n’ubwo yazaga gake kuko yakoreraga kure, ngo amubwira ko nta mpamvu yo guhora urya indyo imwe kandi inzu yuzuye ibyo kurya, uyu ngo yaje no kugera ku mugambi we ariko abonye umugore we azabimenya amuha amafaranga aramwirukana.
Undi mukobwa Avuga ko yatewe inda na shebuja kuko nyirabuja yari yaragiye kwiga atahaba. Avuga ko yamaranye umwaka n’igice na shebuja nyuma shebuja aza kumubwira ko ubuzima butakomeza gutyo nyirabuja aje, ko azajya amufashiriza iwabo.
Ati “Mabuja yari yaragiye kwiga, bari bafite umwana umwe w’imyaka itatu, aramunsigira ambwira ko nta kibazo nzakomeza kubana neza na ‘boss’ kuko umwana wabo yarankundaga kandi babona nzi kumwitaho, ubwo nakomeje kubana na ‘boss’ mu nzu, hashize amezi atatu mabuja agiye nibwo yaje kunsaba ko turyamana. Nahise nemera kuko naramutinyaga kandi yambwiraga ko nta kibazo tuzajya dukoresha agakingirizo ariko byaje kurangira bibaye akamenyero tuba nk’umugore n’umugabo dore ko ari nanjye wamwitagaho muri byose.”
Akomeza agira “Hashize umwaka n’igice yaje kumbwira ko mabuja agiye kuza kandi tutakomeza kubana gutyo ahari, ansaba ko nsubira iwacu hanyuma akajya amfasha kurera umwana ndetse yanankenera akanyoherereza amafaranga tugahura. Yarabyubahirije kuko nyuma yajyaga ampamagara ndetse akananyoherereza amafaranga ariko rimwe narwaje umwana ndamuhamagara ngira ngo mumenyeshe ndamubura hashira nk’ukwezi. Naje kugaruka aho bari batuye bambwira ko bagiye hanze mubura gutyo, naje kubona ubuzima butazoroha umwana musigira iwacu ngaruka mu kazi ngo njye mubonera icyo yambara.”
Ubuhamya bwa Clarisse we butandukanye n’ubw’agenzi be
Clarisse mu buhamya bwe yagize ati “Ubu nacitse ku gukorera ingo zirimo abagabo, natangiye gukora akazi ko mu rugo mu mwaka wa 2014, aho nabanje mbere yo kujya aho nkora ubu nabanaga n’umugabo n’umugore ariko nkahora mbona batajya bishimana. Ubwanjye nari ntarabona umugore na rimwe asekera umugabo we cyangwa ngo umugabo yereke umugore ko amukunze,ni njye watekaga, nkamesera umugabo, nkatera ipasi, yewe n’icyumba umugore yajyaga kugenda akansigira urufunguzo ngo ngitunganye kugera ku makariso yabo ni njye wayamesaga… Umwana muto wabo yari afite imyaka ine ariko ntibajyaga bisanzura ku mubyeyi n’umwe kuko wasangaga banyishimiye kurusha nyina".
Yungamo ati"Rimwe umugore yari yatinze gutaha, umugabo yaje kunyegera ambwira ko umugore we ngo nta kigenda ngo ntabwo amushimisha mu buriri, ngo ntamubona iyo amukeneye, ngo amuhoza ku nkeke…ngo namumara ako gahinda kuko n’ubundi abona ari njye umumenya. Narabyanze ndetse mbibwira mabuja, ariko icyambabaje ni uko ari njye wahindutse umunyamafuti maze mabuja ambwira
ko nshaka kumurarurira umugabo, yarankubise ndetse banyirukana batanampembye amezi atatu bari bandimo.”
Icyo abagabo bavuga kuri iki kibazo
Kamali Claude atuye mu Gatenga avuga ko ahanini usanga abakozi bo mu rugo barahindutse nk’abagore kuko baharirwa inshingano ubusanzwe zireba umugore mu rugo.
Uyu avuga ko iyo umukozi amaze kubona ari we wita ku rugo rero kandi abona mumeranye neza nawe arabyifuza akifuza gukundwakazwa nk’uko ubikorera umugore wawe.
Aha rero iyo hagize akantu gato kabaho k’agatotsi hagati yanyu bishobora kuba imbarutso umugabo akaba yakwigira ku mukozi kuko amuri hafi, nk’uko Kamari akomeza abivuga.
Kamali ati “Burya umugore wese iyo yifuje umugabo akora byose ngo amugereho kandi akenshi biramuhira. Umukozi ushaka shebuja biramworohera kuko aba ari (rivale de proximité) uwo muhanganye ukuri hafi, kuko aba areba uko nyirabuja yiyitaho, nawe mu bushobozi bwe aragerageza kandi aba azi uko umugabo babana ameze n’ibyo yishimira. Akenshi kuri iki gihe usanga hari n’abakozi baba baraje gukora mu ngo ariko bafite intego yo gutwara abagabo b’abandi.”
Yakomeje agira ati “Iyo urimo gukina n’ikipe uzi aho yoroshye kuyitsinda biroroha. Umukozi aba azi shebuja cyane azi na nyirabuja akamenya ibyo nyirabuja adakora ubundi we agashyira ingufu muri ibyo. Nyirabuja aba nyirabayazana noneho n’umukozi akabigiramo uruhare. Ikindi ni mu gihe aba ashaka kwihorera ku mugore wenda yamwimye kugira ngo amwumvishe.”
Muneza Marcel wo mu Gatenga nawe asanga ibi biterwa n’uko n’uko akenshi umukoze ari uko ariwe ugaragara cyane mu mirimo yo murugo aho anakora no mucyumba nk’umugore we ikindi kandi ngo abagabo bagira umutima woroshye.
Yagize ati “Ni gute umukozi azagukoropera icyumba uraramo, akagusasirira, akamenyera umugabo amakariso, amasogisi…ngo wagiye kwiga, ngo wagiye muri bya bindi byateye ubu ngo za ‘bridal shower’… wenda tureke imirimo yo kumesa guteka n’ibindi bisaba umwanya munini kandi nabyo mu gihe wabonye umwanya wabikora ariko niba umugabo atashye agasanga umukozi ahennye mu cyumba arakoropa, arasasa uburiri azabona ko n’ibindi yabishobora nyine abimubaze kuko abagabo tugira umutima woroshye.”
Akomeza agira ati“Abagabo baryamana n’abakozi babo ahanini babiterwa n’uruhare rw’umugore iyo atamufata neza, ugasanga ahanini ariyo mpamvu abagabo bakunda indaya kuko nta soni zigira, burya biba byiza iyo umugore abaye indaya imbere y’umugabo we! Abagabo ni nk’abana bashimishwa n’utuntu duto, indaya iba ikurusha iki se? Si akarimi keza gusa? Kera umugore yatekeraga umugabo, akamumenyera uruhisho ariko ab’ubu ntubibabaze.”
Gusa ariko nanone ngo ntihakirengagizwa uruhare rw’umugabo n’ubwo ngo atari runini kuko ngo uwaba asanzwe adafite ingeso ntago byamworohera gusuzuguza umugore yashatse amukunda imbere y’umukozi.
Aha ngo usanga hari abagabo bahora bumva bakeneye kumenya abagore batandukanye bigatuma bahitamo abakozi kuko boroshye kubageraho kandi kenshi baba banabatinya.
Twahirwa Maurice yagize ati “Abana b’abakozi bamwe baba ari batoya mu myaka no mu gihagararo ku buryo itandukaniro naryo ryagira uruhare mu bijyanye n’amabanga yo mu myanya ndangagitsina (umugore w’abana 16 igitsina cye nkeka ko gitandukanye n’icy’uw’abana 5) hari n’abagabo rero bahorana amatsiko yo kumva uko ahandi bimeze noneho ugasanga ku mukozi kumugeraho byoroshye cyane kandi bitamusaba byinshi kumubona.”
Icyo abagore babivugaho
Ibi kandi bishimangirwa na bamwe mu bagore twaganiriye bavuga ko bamwe muri bagenzi babo batakimenya inshingano zabo, gusa na none ngo ntabwo icya mbere ari ukujya guta ishema imbere y’umukozi.
Clemence ni umukozi w’Ikigo cyigenga, yagize ati “Abadamu muri iyi minsi twaretse inshingano zacu, uti gute? Inkweto zimenywa n’umukozi, amasogisi, ipasi…ugasanga arategurira umugabo buri kimwe cyose ugasanga umukozi arabikora yiryamiye. Umugabo umwitayeho nawe amwitaho, niba umukozi ari we utegura icyayi n’ibindi azamugirira urukundo abone wa mugore ntacyo amaze.”
Nirere we yagize ati “Iri terambere riradukoraho, gusa na none umugabo ujya kuryamana n’umukozi sinumva ko akwiye kwitwa umugabo! Ariko na none natwe abagore dusigaye twarateshutse ku byo dushinzwe kuko umugabo agushaka n’ubusanzwe uwo mukozi yari amufite, ugomba gukora byose nk’umufasha! Ariko numva mu gihe bitabaye ugomba kwegera umugore wawe ukamukebura byanze kandi urukundo rurihangana!”
Clementine ni umubyeyi ufite abana babiri, nawe avuga ko uretse kuba ari ingeso ubundi abagore usanga bitwaza umunaniro n’akazi kenshi ntibakorere ingo zabo.
“Biragoye ariko wabikora, ariko usanga umuntu agera mu rugo akiyicarira hariya ibintu byose bigakorwa n’umukozi, umunaniro ukuye mu kazi cyangwa izindi mvune ntabwo zikuraho ko ugomba gukora ibyo usabwa nk’umugore imbere y’umugabo wawe.”
Icyo impuguke mu mibanire abivugaho
Ikinyamakuru cyashatse kumenya byimbitse icyo abazi iby’imibanire y’abantu babivugaho, twegereye impuguke mu mibanire y’abashakanye Nyiranteziryayo Amina adutangariza ko mu miterere y’umugabo akururwa n’ibyo abona, bivuze ko niba ntacyo umugore akora ngo amukurure azajya aho bamukorera ibikorwa byo kumuryoshya nko kumubwira utugambo twiza, kumwemerera kubakoraho icyo ashatse cyose.
Avuga ko imiterere y’umugore nayo ituma umugabo ashobora kumusimbuza umukozi, aho ngo umugore uri mu mihango kenshi usanga afite umushiha ndetse ntanashake guhuza ibitsina.
Yongera ho ko iyo bigeze aho umugabo aryamana n’umukozi biba atari we wenyine ahubwo ari ingeso aba yaramaze kwimika ariko ku mukozi bikoroha kuko aba amuri hafi, umukozi amutinya ariko bigera aho akabibonamo ishema.
Ikindi ngo hari abagore usanga bateye kigabo ugasanga imyitwarire yabo idaha urubuga abagabo ngo babisanzureho uko bashaka kandi ngo abagabo mu miterere yabo bakunda gufatwa nk’abana bivuze ko bumva bahabwa icyo bifuza ariko nawe akamenya icyo bashaka.
Gusa ariko ngo hari impamvu nyamukuru abona iri inyuma y’ibi ukuyeho kuba umuntu yaba afite ingeso y’ubusambanyi, gusa akavuga ko impamvu zose nta cyatuma uca inyuma uwo mwashakanye mu gihe muticaye ngo mukemure ikibazo
Yagize ati “Ingo nyinshi z’iki gihe ntizigira umwanya wo kuganira ngo bishimire ibyiza bageraho habeho no kugaya ibitagenda, ugasanga ikosa rikosozwa irindi. Abashakanye bakeneye ibiganiro nyubakarugo kuko ni wo mwanya mwiza wabafasha gukemura ibitagenda kandi bigakemurwa mu buryo bububaka bombi butegura neza ahazaza habo. Niba umugore wawe ubona hari aho bitagenda bimubwire mushake umuti mwembi".
Chief Editor


c: text/html

text:
Mu muganda wa nyuma w’ukwezi wabereye mu murenge wa Nyamirambo, mu kagari ka Kivugiza, kuri uyu wa Gatandatu abaturage bifatanyije n’Ihuriro ry’abanyamadini rikorera mu karere ka Nyarugenge, bakoze isuku ahatoraguwe amasashi, hakurwaho ibigunda. Nyuma y’icyo gikorwa abaturage batishoboye bagera kuri 200 baguriwe Mitiweli.
Nyuma y’umuganda Umunyamabanga Nshingwabikorwa w’Umurenge wa Nyamirambo, Nkurunziza Alexis, yagaragaje ko iki gikorwa kibaye mu kwezi kw’Imiyoborere myiza aho inzego z’ubuyobozi zirimo gukorana n’abaturage mu gukemura ibibazo bibugarije, kandi hakaba hatangijwe icyumweru cyo kurwanya ibiyobyabwenge mu murenge wa Nyamirambo.
Abaturage bongeye gushishikarizwa kwitabira gahunda y’ubwisungane mu kwivuza, abatarariha amafaranga bakabikora mu buryo bwihutirwa, abarishye bakajya gushaka amakarita yabo kuko umuntu aba afite mitiweli iyo yahawe ikarita y’Umunyamuryango.
Nkurunziza yibukije abamaze kwishyura gutangira kuzigamira umwaka utaha uzatangira mu kwezi kwa Nyakanga. Akaba ari no muri urwo rwego mitiweli 200 zatanzwe na Bethlehem Miracle Church kugira ngo hafashwe abaturage batishoboye batarabona ubwishingizi mu kwivuza.
Nzeyimana Innocent Umuhuzabikorwa w’Ihuriro ry’abanyamadini mu karere ka Nyarugenge yatangaje ko irihuriro rifite ibindi bikorwa bitandukanye bakaba bagiye gufatanya n’ubuyobozi bw’akarere mu kurwanya ibiyobyabwenge, kandi bakagira uruhare no muri gahunda zijyanye n’imibereho myiza y’abaturage.

robotstxt: allowed

filter: keep


text:
Umusatsi wa Naturel usanga udakunzwe n’abantu benshi ariko ubera abanyarwandakazi. Abenshi bareka kuwutunga bitewe nuko ubarushya kuwitaho no kunoga ngo ube ubereye ijisho.Abandi bananizwa n’uko imisatsi yabo iba ikomeye ariko byose bishobora guhinduka uramutse ukirikije ibi bikurikira.
Uko wita ku misatsi wa naturel
- Utereka umusatsi wawe ukajya uwubohamo ibituta by’intoki rimwe na rimwe
- Wirinda kuwusokoza ujyana inyuma kuko biwuca,
- Gukoresha amavuta ya avocado igihe umaze koga mu mutwe imisatsi yumye neza
- Wirinda gushyiramo amavuta yose ubonye kuko bituma uta forme ndetse akenshi ugacika,
- Wirinda kandi gushyiramo ama produits yo kuworoshya kuko bituma umusatsi ucika
Uko imibiri y’abantu itandukanye niko no kuberwa n’amabara y’imisatsi bigiye bitandukanye hakurikijwe ibara ry’uruhu ni ry’umusatsi.
Ku bafite umubiri w’inzobe ni byiza ko umusatsi bawutera teinture y’umukara cyangwa kanta ku babishoboye mu gihe umusatsi utari umukara.
Kubafite umubiri wirabura nabo bashobora gushyiramo iyo teinture cyangwa ntibayishyiremo bitewe n’uko umuntu akunda kugaragara.
Reka turebe uburyo bwiza bwo kuwusokoza:
Ku bantu bose ni byiza gusokoza umusatsi uwuganisha imbere, waba ari mwinshi uw’inyuma ukawuganisha inyuma ariko utawuryamishije. Ibi nibyo bituma umuntu aberwa n’umusatsi wa naturel kandi ukagaragara neza ku mwenda wose wambaye.
Ni byiza kandi kuwusokoza wabanje gushyiramo amazi make, ndetse n’amavuta kugirango unoge.


text:
Ingaruka zo kwisiga amavuta ahindura uruhu
Kwisiga amavuta ahindura uruhu usanga abenshi batangira kubikora bavuga ko bashaka gukesha uruhu ariko ntirutukure cyane, abandi bakavuga ko bashaka uruhu rutariho ibiheri, hakaba n’abashaka guhita bacya cyane bagakoresha ayo bita umucango cyangwa se mukorogo.
Ayo waba wisiga yose, amavuta uzashyira ku ruhu agahindura ishusho yarwo aba azakugiraho ingaruka niyo zaba zizaba mu gihe kirekire.
Amavuta ahindura uruhu cyangwa se abashaka kubyoroshya bita ayakesha uruhu aba arimo ibinyabutabire byangiza uruhu cyane cyane ikizwi ni icya hydroquinone.
Mu mwaka wa 2006, ikigo cyitwa food and drug association cyo muri Amerika cyashyizeho itegeko ribuza abantu kugurisha amavuta arimo hydroquinone irengeje ingano ya 2%. Benshi ntibabyitaho, yewe niyo bagura ntibareba iyo ngano bapfa kugura bakisiga batazi ko ari bibi, abandi bakabyirengagiza. Usibye ngo ko hari n’inganda zibeshya ingano ya hydroquinone bashyizemo abandi ntibirirwe banandikaho ingano yayo.
Dore ingaruka z’amavuta arimo hydroquinone irengeje igipimo
Kubuza melanine gukora neza : Ubusanzwe melanine niyo ituma uruhu rutinjirwamo n’imirasire y’izuba. Kuko yinjiye mu ruhu uko yakabaye yatuma uruhu rusaza vuba. Ibyo nibyo bituma usanga bamwe bisiga amavuta atukuza basaza vuba mu maso. Abandi bakagira iminkanyari impande y’amaso n’indi igaragar aku munwa igihe umuntu asetse.
Kugabanya ubudahangarwa bw’uruhu : Iyo umuntu akoresheje amavuta arimo hydroquinone igihe kirekire usanga uruhu rwe rutakibasha kwirwanirira ngo rurinde ibiruteye. Ntiruba rukibasha kwihanganira izuba ugasanga umuntu agiye ku zuba akokerwa akumva ameze nk’ufite ubushye mu maso, igihe cy’ubushyuhe kimugiraho ingaruka cyane, kubirira ibyuya bikabije n’ibindi bibazo bitandukanye.
Kugabanya ingano y’uruhu : Ubusanzwe uruhu ruzima ruba rufite umubyimba munini ku buryo nk’iyo umuntu akomretse byoroheje bishobora kugarukira ku gahu k’inyuma ntanave amaraso. Iyo wisiga amavuta arimo iki kinyabutabire usanga usigaranye uruhu ruto cyane ku buryo ugize ikibazo cyo gukmereka ukakenera ko bakudoda hari ubwo biba bidashoboka cyanwg ase ugatinda gukira.
Indwara zidakira : ushobora kandi kurwara indwara zidakira zirimo kanseri, umwijima, kugabanya ubushobozi bw’ubwonko
Indwara y’amaso : ku bakunda kutisiga impande y’amaso cyanwga se bakaba bakikora mu maso bayisize, bashobora gutakaza ubushobozi bwo kureba. Kokerwa amaso bya hato na hato bikaba byanagukurira indwara y’umutwe ukomoka ku maso.
Umuvuduko ukabije w’amaraso : ibi ahanini biba kubitera inshinge ngo bahindure uruhu rwabo aho izo nshinge zihindura umuvuduko usanzwe w’amaraso ukaba warwara indwara y’umuvuduko ukabije w’amaraso.
Amabara mu maso : Aya mavuta ashobora kugutera amabara munsi y’amaso cyanwga se ukagir aikibara kimeze nk’ibibi ku matama. ikibabaje ngo nuko niyo uyaretse iki kibara kidapfa gukira.
Gusa ku rundi ruhande Hydroquinone isanzwe ari umuti ukoreshwa mu buvuzi ariko uyikoresha agirwa inama yo kuba yahawe amabwiriza na muganga akanamusobanurira uko azabyitwaramo mu gihe iki kinyabutabire cyamugiraho ingaruka zitandukanye.
Nubwo amavuta arimo ikinyabutabire cya Hydroquinone kiri ku gipimo cyo hejuru atemewe mu Rwanda, usanga abagore n’abakobw abamwe bakomeza guhindura uruhu rwabo batitaye ku ngaruka bishobora kuzabagiraho.
Gracieuse Uwadata


text:
ISOMO RYA MBERE
Isomo ryo mu ibaruwa ya mbere ya Mutagatifu Yohani lntumwa (1 Yh 1, 5-10 ; 2,1-2)
Nkoramutima zanjye, 1,5dore rero ubutumwa twamwumvanye, ari na bwo tubasohojeho: Imana ni urumuri, kandi muri Yo ntiharangwa umwijima na busa. 6Niba tuvuze tuti «Twunze ubumwe na Yo », nyamara tukagendera mu mwijima, tuba tubeshye, nta bwo tuba dukora ibihuje n’ukuri. 7Ariko niba tugendera mu rumuri, nk’uko Imana ubwayo iba mu rumuri, tuba twunze ubumwe n’abandi, kandi amaraso ya Yezu Umwana wayo, akadukiza icyitwa icyaha cyose. 8Niba tuvuze tuti «Nta cyaha tugira », tuba twibeshya ubwacu, nta kuri kuba kuturimo.9Ariko niba twishinje ibyaha byacu, Imana idahemuka kandi yuje ubutungane, izatubabarira ibyaha byacu kandi iduhanagureho icyitwa ubucumuzi cyose. 10Niba rero tuvuze tuti «Nta cyaha twigeze dukora», tuba tuyigize umubeshyi kandi ijambo ryayo ntiritubemo.
2.1Twana twanjye, ibi mbibandikiye kugira ngo mudacumura. Ariko n’aho umuntu yacumura, dufite Umuvugizi imbere y’lmana Data, ari we Yezu Kristu Intungane; 2ni na We gitambo cy’impongano y’ibyaha byacu, ndetse Atari ibyaha byacu byonyine, ahubwo n’iby’isi yose.
ZABURI (Zab 124 (123), 2-3,4-5, 6a.7c-8)
Inyik/ Twararusimbutse nk’inyoni ivuye mu mutego w’umuhigi.
Iyo Uhoraho ataturengera,
igihe abantu bari baduhagurukiye,
baba baratumize bunguri,
mu mugurumano w’uburakari bwabo.
Ubwo ngubwo amazi aba yaraturenzeho,
Umugezi uhurura uba waraduhitanye;
ubwo ngubwo amazi asuma,
aba yaraturenze hejuru!
Arakarama Uhoraho;
Umutego waracitse turarusimbuka!
Ubuvunyi bwacu buba muri Uhoraho nyirizina,
we waremye ijuru n’isi.
IBANGONDIRIMBO RIBANZIRIZA IVANJILI
Alleluya Alleluya.
Mana yacu, ibisingizo byacu nibiguharirwe!
Wowe bariya bana bagupfiriye babereye abahamya,
turakurata tugira tuti «Koko uri Nyagasani!»
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 2,13-18)
Muri icyo gihe, abanyabwenge bari baje i Betelehemu bamaze kugenda, 13Umumalayika wa Nyagasani abonekera Yozefu mu nzozi, aramubwira ati «Byuka ujyane umwana na nyina, uhungire mu Misiri; maze ugumeyo kugeza igihe nzakubwirira, kuko Herodi agiye guhigahiga umwana ngo amwice. »14Yozefu arabyuka, ajyana umwana na nyina iryo joro, maze ahungira mu Misiri. 15Nuko abayo kugeza igihe Herodi apfiriye. Ibyo byabereye kugira ngo huzuzwe ibyo Nyagasani yavugishije umuhanuzi ati «Nahamagaye umwana wanjye wari mu Misiri.»
16Nuko Herodi abonye ko abanyabwenge bamubeshye, ararakara cyane, maze yohereza abica abana bose bo kuri Betelehemu n’abo ku mirenge yose iyikikije, bamaze imyaka ibiri n’abatarayigezaho, akurikije igihe yari yasobanuriwe n’abanyabwenge. 17Nuko huzuzwa ibyo umuhanuzi Yeremiya yavuze ati 18« Kuri Rama, bumvise ijwi riboroga riganya cyane: ni Rasheli uririra abana be, kandi yanze guhozwa kuko batakiriho.»


text:
Mu ntangiriro z’uku kwezi kwa Gicurasi, imvura nyinshi yateje umwuzure mu gishanga cya Nyabarongo ndetse ifunga umuhanda hafi iminsi ibiri ntawambuka ngo ajye i Kigali cyangwa aveyo yambuke mu ntara y’Amajyepfo, gusa ibi Leta y’u Rwanda irimo kubishakira umuti uhamye.
Ibi byemejwe na Minisitiri w’Intebe w’u Rwanda, Anastase Murekezi ubwo yabazwaga icyo Leta iteganya gukora ngo amazi ya Nyabarongo ntazongere gufunga umuhanda, akaba yaravuze ko umuti ari ukuzamura uwo muhanda bigaragara ko uciye bugufi.
Minisitiri w’Intebe; Anastase Murekezi yagize ati: Ikibazo cyo gusendera kwa Nyabarongo kizakemurwa no kuzamura umuhanda muri kiriya gishanga kandi byatekerejweho".
Ibi Minisitiri w’Intebe yabitangaje kuri uyu wa Gatanu tariki 27 Gicurasi 2016 mu kiganiro gifunguye asanzwe agirana n’abanyarwanda batandukanye binyuze ku rubuga rwa twitter, aho buri wese amubaza icyo afitiye amatsiko kuri gahunda za Leta.
Ikiraro cya Nyabarongo gihuza akarere ka Kamonyi n’umujyi wa Kigali, nicyo gifasha umujyi wa Kigali kugirana ubuhahirane n’uturere twinshi nka Kamonyi, Muhanga, Huye, Nyanza, Ruhango, Karongi, Rusizi, Nyamasheke, Ngororero, Nyamagabe, Nyaruguru n’utundi. Byaba ari ingorane kuri benshi kigize ikibazo igihe kirekire, kuko igihe kitageze ku minsi ibiri Nyabarongo iheruka kumara yuzuye amazi agafunga umuhanda, wasangaga abantu bahangayitse cyane


text:
Ibi ni bimwe mu byo wowe musore wagakwiye kugenderaho mu gihe ugiye gusaba umukobwa urukundo by’umwihariko bamwe ubona ko bihagazeho.
Ibi ni bimwe mu byo wowe musore wagakwiye kugenderaho mu gihe ugiye gusaba umukobwa urukundo by’umwihariko bamwe ubona ko bihagazeho.
Mu buzima bwa gisore hakunda kugaragramo imico itandukanye akenshi usanga abakobwa batishimira, ari na yo mpamvu uyu munsi Imirasire yabashakiye uburyo bw’ingenzi mwagakwiye kwitwaramo igihe muri gusaba umukobwa urukundo.
5. Kutivuga ibigwi byinshi
Burya abakobwa ntibakunda abasore bivuga ibigwi byinshi kuko burya akenshi babifata nko kwiyemera maze bigatuma akubenga mbere yo kumva ikizakuvamo, bityo rero musore nujya kwaka urukundo ntukivuge imyato ukeka ko ari bwo bazakwemera, kuko bizafatwa nko kwiyemera. Ahubwo ujye ureka abandi bakuvuge ibigwi niba koko ubifite.
4.kwihesha agaciro
Burya abakobwa bakunda abasore bihesha agaciro atari wa wundi wisuzuguza aho ageze hose ngo usange ni umusinzi, umunyamatiku cyangwa se umunyamanyanga, abakobwa rero iyo uri kubaka urukundo burya banareba ko wowe musore wihesha agaciro, utisuzuguza aho ugeze hose.
3. Kutagaragaza akantu ka kamere yawe mbi
Abakobwa iyo uri kumwaka urukundo bisaba kwitwararika maze kamere zawe mbi ukazihisha, urugero wenda niba wikundira gusohoka cyane nabandi bakobwa batari wa wundi uri kwaka urukundo, niba ukunda gusinda ndetse n’izindi kamere zawe zose biba bisaba kuzihisha kure maze ntizigaragare muri cya gihe uri kwaka urukundo.
2.Kwambara neza cyane
Kwambara neza ni bimwe mu bintu bizatuma umukobwa umubwira ko umukunda maze bikakorohereza kwakirwa kw’ubusabe bwawe, kuko bizatuma abasha kubona ko nawe wihagazeho mu buryo bw’imibereho myiza, cyane ko burya ikintu kiranga umuntu ufite imibereho myiza no kwambara bizamo.
1. Kuganira birimo no gusetsa
Burya abakobwa kuko bagira umutima woroshye, ukururwa vuba no kumushimisha umusetsa, umuganiriza, ukamugira inama ndetse n’ibindi byinshi bituma akubona ko uri umwana mwiza maze birusheho ku kwiyumvamo, ku buryo numubwira ko umukunda bizatuma akwimerera vuba.
Burya kandi umukobwa akunda umusore umuba hafi, akamwumva mu gihe na we yatangiye kuzajya akugisha inama.
Emmanuel Habiyakare
Ibitekerezo
nkeneye umukunzi kuva kumyaka24-27 umujobwa cg fulle mer wimibiriyombi muremure butaricyane utabyibushye yahamagara 0735070473 Kanda hano umusubize
Ndi Umusorewimyaka 18 Shaka Umukunzi Wimyaka Guhera Kuri 17-18 Tel 0728415952 Kanda hano umusubize
ndumusore wimyaka21 nkeneye umukunzi utarengeje imyaka 25ufitegahunda yahamagara ku0784557788 Kanda hano umusubize
dukeneyebirenzehokumenya inkuruzukuntu umuntu ashoborakwitwaramurukundoturashimacanekubufashabwanyu Kanda hano umusubize
Ni byiza rwose ko abantu bakundana.Gusa hagati y'abahungu n'abakobwa,nibyo kwitondera.Kuko akenshi,ibi bya boyfriend/girlfriend biba bigamije gusa kwishimisha baryamana.Hanyuma bahararukana,bagashwana,bagatandukana.Ibyo ntabwo ari urukundo.Urukundo imana itwemerera,ni ugushaka umuntu,mukigana mugamije gushinga urugo,ariko mukirinda kuryamana kugeza igihe muzakorera ubukwe.Gusambana ni icyaha gikorwa na miliyoni nyinshi z'abantu,babyita gukundana.Bibaza cyana imana yaturemye ikaduha sex kugirango tubyare kandi twishimane gusa n'uwo twashakanye byemewe n'amategeko (Imigani 5:15-20).Abantu bose basuzugura imana bakora ibyo itubuza,izabarimbura ku munsi w'imperuka.isigaze gusa abantu bake bayumvira bazatura mu isi izaba Paradizo.Byisomere muli Imigani 2:21,22.Birababaje cyane kubona abantu bose bavuga ko bakunda imana kandi bayitinya,nyamara bakora ibintu byinshi yanga (Ubusambanyi,intambara,ubujura,etc...).Murekeraho kubabaza imana.Ibyo mwita urukundo,ni ikintu kibi cyane kuko cyica itegeko imana yaduhaye ngo:Ntuzasambane. Ntacyo bimaze kwishimisha akanya gato,hanyuma ukazabura ubuzima bw'iteka muli Paradizo. Kanda hano umusubize
Ndagushimiye cyane Imana ikubehafi kdi abibwira ko bahagaze barebe neza badasanga bararambaraye bita ikirura intama,kdi ucyebure bashiki bacu baraturibuje nabo batiretse imyambarire bafite ubushizi bwisoni bwokwiyambika ubusa ngo ni vision nibyo bigaragaza kwari beza muvandimwe rwose ndagukunze ugire icyo ubabwira pe. Kanda hano umusubize
Yewe ntacyiza nkokumvira. noneho iyo twumviye Imana bituzanira Amahoro n'Imisha itanga. arikose kubatutayumvura n'uko tutabwiwe kuyumvira? iy'Isi turimo niyibibi, Kwikunda no Kwigomeka rero twashobozwa na Yesu wenyine kumvira Imana yacu mugihe tumyemereye. bitabaye ibyo tuzakomeza kuyoborwa nirari no kutumvira byose biva kumubi. Kanda hano umusubize
Iki gihe nicyo nanjye ndimo kuko ndi guha umwana care kandi ndi kwirinda kumwereka ko hari icyo ndi cyo. Ahubwo ndi kwicisha bugufi muhumuriza, mwihanganisha ndetse muba hafi kuko ni umukobwa witonda. Kanda hano umusubize
bury nibyiz kujyirw inam ukazikurikiz kd bikab bib mubuzim iy ugiriw inam uzikurikiz witesh agacir mibazikugiriy nibyiz rer koduh agaci kur buri cyimw cyos murakiz Kanda hano umusubize
Murahonezanshuti? nanjyendimugenzi wanyu munjyemu tugira ,inamamu rakoze. Kanda hano umusubize
Murahonezanshuti? nanjyendimugenzi wanyu munjyemu tugira ,inamamu rakoze. Kanda hano umusubize
Murahonezanshuti? nanjyendimugenzi wanyu munjyemu tugira ,inamamu rakoze. Kanda hano umusubize


text:
Ibihumbi $200.000 nibyo kwica Gen.Kayumba Nyamwasa!
jack nziza  KABUNO KA NYOKO se, 200.000$ ko ari ayo kugura abari abagabo nka Kayumba n’ingariisi nkawe y’inzererezi niko ihabwa.
Ese ko wandika mu kinyamakuru ibyo nakwandikiye, ntushyireho ibyo nawe wansubije, uri igisebe cy’umuvogo kimwe cyabaye umufunzo kuri nyiracyo.
Ngiye mu mushyikirano nyuma y’I cyumweru ningaruka nzasange inkuru zose wanditse kuri President n’umufasha we wazihanaguye.
I giciro tuzaguha icyo mayibobo nkawe zihabwa.
nccleon@gmail.com Sinshobora kuzisiba ngo kuko wabivuze!Usabwe kunyubaha no kwicikisha bugufi imbere yanjye kuko niwowe unkeneye jyewe singukeneye habe nagato!Uzagaruka uzisanjyeho uzagire umushyikirano mwiza ndibaza ko ari uwo kumena amaraso!!!


text:
Mu gihe ubona ko umwana wawe atagishaka ko muganira dore uko wabyitwaramo:
Aho kugirango uhatire umuhungu wawe cyangwa umukobwa wawe kumarana nawe igihe kirekire muganirira, ujye ushaka uburyo bwo kuganira na we mu buryo bufatiweho.
Bishobora kuba ngombwa ko urushaho gushyiraho umwete kugira ngo mukorere ibintu hamwe. Mushobora kujyana gutembera cyangwa mukajyana mu modoka, mugakinira hamwe, cyangwa se mugakorana imirimo imwe n’imwe yo mu rugo. Ibyo bishobora gutuma bumva bisanzuye maze bakaba bavuga icyo batekereza.
Byagenda bite se umwana wawe akomeje kwanga ko muganira?
Icyo gihe wagerageza ubundi buryo. Urugero: aho kugira ngo ubaze umukobwa wawe cyangwa umuhungu wawe uko yiriwe, ushobora kumubwira uko wowe wiriwe. Ibyo bishobora gutuma na we akubwira uko yiriwe.
Kugira ngo umenye icyo atekereza ku ngingo runaka, mubaze ibibazo nk’ibi bikurikira: “ese hari abo wigeze ubona bakora iki kintu?,” aho kumubaza uti “ese wigeze ukora iki kintu?” Ushobora kumubaza icyo incuti ze zitekereza kuri icyo kintu, hanyuma ukamubaza inama yaziha.
Ni iki wakora ngo abana bawe bakwishyikireho?
Mu gihe ubona ko abana bawe batakikwishyikiraho, ukora ibirenze kubwira umwana wawe amagambo nk’aya ngo “ushobora kuza igihe icyo ari cyo cyose tukaganira.” Abana bawe b’ingimbi n’abangavu bakeneye kumva ko uha uburemere ibibazo byabo kandi ntubereke ko ubarakariye.
Mu gihe uri kubaganiriza ku byo kurambagizanya wabikora ute?
Abana bari mu kigero cy’ubugimbi n’ubwangavu akenshi baba batangiye kugira inshuti z’abandi bana badahuje igitsina. Mu gihe uri kuganiriza abana bawe kuri iyi ngingo itoroshye ugomba kwirinda kubaha imiburo myinshi irimo kubabwira ibibi byo gukundana gusa , ahubwo wababwira uko babyitwaramo kandi bikazagira ingaruka nziza.
Byakuwe mu gitabo Umunara w’Umurinzi (Nzeli, 2014)


text:
Umunyamerikakazi Mary Ann McDonald ari mu bantu 22 bise amazina abana b’ingagi, kuwa 2 Nzeri 2016, ku munsi wo kwita Izina, mu Kinigi mu Karere ka Musanze. Uyu muhango witabiriwe n’abantu bagera ku 60,000.
Mary Ann McDonald yatoranyijwe nk’umwe mu bagize uruhare runini mu kubungabunga ibidukikije no kurushaho kwamamaza ibyiza byo gusura ingagi z’u Rwanda muri Parike y’Ibirunga.
Amaze gusura Pariki y’ibirunga inshuro zirenga 90, ibintu yatangiye mu 2003.
Ni umufotozi wabigize umwuga, ufotora inyamanswa n’ibindi bikoko biba mu ishyamba (Wildlife photographer). We n’umugabo we Joe McDonald na we w’umufotozi wabigize umwuga ni bo baciye aka gahigo, ko gusura iyi pariki inshuro nyinshi, kuko umuntu ubakurikira mu gusura ingagi amaze kujyayo inshuro ziri munsi ya 50.
Ingagi Mary Ann yise, yayise izina rya ‘Ntamupaka’, aho yagize ati “igomba kwigenga, ikisanzura igatembera hose muri pariki nta kiyikumira.” Iyi Ntamupaka ni ingagi y’ingore. Ibyarwa n’iyitwa Nchili, ikaba ikomoka mu muryango w’iyitwa Kwitonda.
Izubarirashe.rw twabashyiriye mu Kinyarwanda ikiganiro yagiranye n’umunyamakuru wa Ambasade ya Korea mu gice bise ‘Cultural exploration in Rwanda’, aho buri kwezi bagenda bagirana ikiganiro n’umutumirwa wihariye ufitanye isano n’umuco nyarwanda.
Uyu mwana w’ingagi yise izina yavutse muri Kamena 2015, ayifotora bwa mbere mu Kwakira.
Ubwo Mary yazaga mu Rwanda, umugabo we Joe we yari ari muri Brazil ntibabasha kuzanana nubwo bombi bari batumiwe bwose.
Uyu mugabo we amaze kwandika ibitabo 7 bivuga ku bufotozi ku nyamanswa n’ubukerarugendo muri rusange.
Mary n’umugabo we Joe bamaze kuza inshuro zirenga 13 mu marushanwa y’ibihembo by’umufotozi w’umwaka wa BBC Wildlife Photographer. Bari mu banyamuryango batangije umuryango witwa NANPA, the North American Nature Photography Association.
Uretse kuba batanga amasomo yo gufotora anyuranye, buri mwaka Mary Ann n’umugabo we Joe bategura inama mpuzamahanga ya ‘NANPA Summits’ aho baba bari mu batanga ibiganiro.
Uretse u Rwanda, Mary n’umugabo we bamaze gusura ahandi hantu nyaburanga banyuranye harimo Kenya, Afurika y’Epfo, Arizona, California, Florida, Ohio, New York, New Jersey, West Virginia, Maryland, Delaware n’ahandi.
Mary Ann McDonald yavuze ko mu Gushyingo azuzuza inshuro 100 asura pariki y’igihugu y’ibirunga.
Soma Ikiganiro kirambuye hano:
Ni iki cyatumye uza mu Rwanda?
Nagiye nza mu Rwanda kuva mu 2003, ariko kuri iyi nshuro ho naje nje mu muhango wo Kwita Izina 2016, umuhango wo guha amazina ingagi. Kuba ndi mu batanze amazina ku ngagi kuri njye ni ishema kuko ndi mu bantu bamaze gusura ibirunga inshuro 90, kandi vuba nzuzuza inshuro 100.
Uretse kuba tuza gufotora ingagi, twanasanze Abanyarwanda bakirana ababagana urugwiro, banafite igihugu cyiza bituma twishimira natwe kuzana abandi bantu n’andi matsinda menshi y’abantu baza kureba no gufotora ingagi.
Ubu tumara igihe kinini mu gihugu, tugasura ibyaro, tugatembera mu baturage n’amatsinda tuba twazanye ngo barebe umuco nyarwanda, umunezero w’abaturage, ndetse banabashe kwivuganira n’abaturage imbonankubone, ku buryo ntavuga ngo ni ugufotora gusa ibidukikije ahubwo ni no kurushaho kumenya umuco wa hano.
Utekereza ko ari iki cy’u Rwanda kireshya abantu kurusha ibindi?
U Rwanda rurihariye cyane. Ni igihugu giteye amabengeza. Si ukuvuga gusa ngo ni uko ari ingagi zidasanzwe tuba twaje gusura kuko tuza mu birunga, ariko n’urugendo ubwarwo uva mu mujyi wa Kigali ujyayo. Ubona ko ari igihugu gitatswe n’imisozi myinshi, gifite ibibaya byiza, abantu bafite urugwiro ku buryo n’iyo uhagaze ufata akaruhuko buri gihe uhita ubona ari byiza guhura na bo. Rero ibireshya abantu ku Rwanda ni ubwiza bwarwo, abaturage, ndetse nyine n’ingagi zo mu birunga ari nazo zituma buri gihe nza.
IK: Ni gute winjiye mu bufotozi bw’ibidukikije, ese ni izihe ngorane muhuriramo?
Nabyinjiyemo bwa mbere ubwo nitabiraga amahugurwa y’umugabo wanjye witwa Joe McDonald na we usanzwe ari umufotozi w’inyamanswa wabigize umwuga. Twarakonye cyane igihe kinini. Dufite ikigo cyacu cy’ubucuruzi. Kandi nakunze uko umugabo wanjye yabinyigishije nanjye akanabinkundisha cyane. Kuri twe, gufotora ibidukikije tubibonamo ibintu byinshi, gusa icyo ntekereza ni uko igituma ubunararibonye twunguka budushimisha cyane bukanatuzanira umunezero ni uko tubasha gufotora ibidukikije duhuye nabyo byose. Bisaba ariko kwihangana cyane kuko rimwe na rimwe hari ubwo bigusaba kubanza gutegereza igihe kirekire ngo umenyere imico imwe n’imwe. Nk’urugero hari nk’igihe uba ugomba gutegereza inyamanswa ngo ikore ibyo isanzwe ikora ngo uyifotore utayihase, ugasanga kugira ngo ubijyemo neza bisaba kwihangana ariko numva kuri njye nta kandi kazi katari aka nakora.
IK: Ese ubifitemo ubunararibonye bungana gute? Ni iki kidasanzwe waboneyemo?
Ubu maze imyaka 30 nkora aka kazi ko gufotora ibidukikije nk’umwuga, kandi mfite byinshi nibuka nagiye mpuriramo nabyo. Ariko kimwe mu biza mu bitekerezo mpora nibuka cyane ni hano mu Rwanda. Ni ubwo twakoraga ubugenzuzi bw’ingangi ku nshuro ya 75, twari turi kumwe n’itsinda dukunda gukoraho rya ‘S’ Group, ryari riri hanze ya pariki rirya ibiti by’imikaratusi. Muri urwo rugendo izo ngagi zitaruye pariki zahahuriye n’izindi zo mu itsinda rya ‘H’ Group. Twamze iminota 45 turi kumwe n’ingabo zikinana, zirukankanaho, zicukurana ibyobo, mu gihe ingore zo zari zitaruye ziri kuzireba. Muri icyo gihe rero ni bwo ingabo zimwe zibye ingore y’irindi tsinda nuko izindi na zo zihita zibona ko hari ingore yibwe. Icyo gihe habayeho urusaku rwinshi cyane, n’imirwano ikomeye. Nkeka ko ari bwo nafashe amafoto menshi cyane mu buzima bwanjye bwo gufotora. Muri icyo gitondo, ku bumva neza ibyo gufotora nafashe 70 GB, n’amafoto agera ku 10,000 mu gihe kingana gusa n’isaha imwe n’igice.
IK: Ni iki kiguha akanyabugabo mu kazi kawe?
Nkeka ko igituma nkora ibyo nkora atari uko gusa nkunda ibidukikije, ahubwo ni uko mfitiye urukundo umutungo kamere numfa nanarinda ibikikije umugabane. Inyamanswa zimwe zigenda zicika, izindi zikarushaho kubaho nabi. Isi yugarijwe n’ikendera ry’ibidukikije kandi ndifuza ko amafoto yanjye yakwigisha abantu ibiri kuba n’akamaro ko kubibungabunga. Nkunda gukorana cyane n’abana kuko ni bo bazabungabunga isi, nkaba numva ntekereza ko ntazigera ndega guforota ibidukikije kugira ngo njye mpora mbisangiza abandi nanabigisha. Nifuza no gusangiza ku bantu ubwo bunararibonye bakabwibonera bo ubwabo, kuko nibyo bituma Isi irushaho kuba nziza. Ni ibidukikije kandi tutabifite Isi ntiyaba nk’uko ubu iri, turabizi.
IK: Ni irihe banga wakwibira uwifuza kuba umufotozi w’inyamaswa?
Ntekereza ko kuba umufotozi w’inyamanswa ikintu kimwe uba ukeneye ni ubushake. Nk’urugero, njye n’umugabo wanjye twigeze gufata umuhanda ibyumweru 32 by’umwaka dukora akazi dukunda. Ariko nanemera ko umufotozi w’inyamanswa mwiza ari n’umukerarugendo mwiza. Uretse ibyo dukunda no kwihugura cyane ku bijyanye n’inyamanswa, tugasoma cyane iby’imibereho n’imico byazo. Ku buryo iyo turi mu ishyamba tukabona uko inyamanswa iri kwitwara duhita tumenya ikigiye kuba. Rero ku bifuza kubyinjiramo, ni byiza kumenya iby’inyamaswa, bakamenya ibidukikije mbese bakamenya ibyo bagiyemo. Gukora nabyo bituma umenya kunoza akazi kawe, kuko wigira ku makosa wakoze. Kandi kwiga bakihugura cyane, bakigira no ku bandi, babigira ku bunararibonye bwabo, uko ubikunda cyane ni ko urushaho kubikora neza. Iyo niyo nama nabagira, abifuza kubijyamo.


text:
Abaturage bo mu Murenge wa Gasange ho mu Karere ka Gatsibo mu Ntara y’i Burasirazuba batanga ubuhamya ko bakunze guhurira mu tubare n’abarimu, kandi mu masaha y’akazi.
Ibigo bishirwa mu majwi cyane harimo Ikigo cy’Amashuri Abanza cya Gategero, Ikigo cy’Amashuri Abanza cya Gahara (Viro) n’ibindi biri muri aka gace. Ababyeyi barerera muri ibi bigo bashinja abarimu ko badakurikirana abana babo mu mashuri.
Umwe mu babyeyi ufite abana bane biga mu bigo binyuranye byo muri aka gace yabwiye izubarirashe.rw ko iyi mico yo kunywa inzoga ku barimu wabaye nk’icyorezo. Uyu mugabo asobanura ko abarimu bamwe ajya agonganira nabo mu tubare.
Agira ati “Umurezi arafata umwana wo mu wa mbere akamushyirira ibintu ku kibaho agahita yicira iy’ubusamo saa sita zagera akaza ngo mutahe kandi wa mwana atamwigishije n’inyuguti n’imwe. Abenshi bikatira mu bubari abandi bakajya muri businesi zabo.”
Yongeraho ati “mfite abana bane ariko nta mwana ujya ungeraho bamukosoye. Iyo utigishije umwana ngo umwereke uko azabigenza ntabwo abibasha, bo babashyirira ibintu ku kibaho bamwe tukagonganira mu tubare abandi bakigiramuri gahunda zabo. Ikigo cya hano Gahara kuvuga ngo kiba icya nyuma mu gutsinda ni uko nta barezi dufite.”
Vicent Mayango, we ashimangira ko abana babo bava mu wa mbere bakagera mu wa gatandatu bataramenya neza gusoma no kwandika, kuko abarimu batabakurikirana neza.
Agira ati “birababaje kuko usanga umwana ava mu wa mbere akagera mu wa kane atazi no kwandika izina rye. None se niba bibaye ku mwana umwe bikaba ku wa kabiri ubwo se ni uko abana bose ari abaswa? Ahubwo ntabwo basobanurirwa! Abana ba hano bamaze igihe rwose batsindwa kubera ko imyigire y’abana ari mike cyane, kandi ari ho hantu hatsindishaga abana benshi. Umwarimu aragenda agashyira ibintu ku kibaho agahita yigira mu rwagwa cyangwa akajya kwinywera itabi rye.”
Umubyeyi w’umugore witwa Mukahirwa Josiane yungamo ati “mfite umwana wiga muri iki kigo cyo muri Viro, abarimu agacupa barakanywa, nanjye njya mbabona iyo nje kunywa nk’agasururu.”
Umunyeshuri witwa Mbonabucya Jean Baptiste, wize kuri kimwe muri ibi bigo yemereye Izubarirashe.rw ko ibyo aba babyeyi bavuga ari ukuri, agashimangira ko abarimu baho badaha umwanya uhagije abanyeshuri.
Mbonabucya agira ati “abarimu bose ntabwo bigisha kimwe, hano hari abarimu koko usanga batanga inyigisho gake bamwe bakigira kwifatira agacupa . Hari abo usanga bigisha hanyuma aho kugira ngo bafashe abana ngo barebe ibibazo bagize, wenda ngo barebe niba bose bumvise isomo kimwe ahubwo bo ugasanga bashyiraho umwitozo bamara kuwubaha niba wabona zero bo ntacyo bibabwiye ngo bo baba barangije porogaramu bigendere.”
Umuyobozi ushinzwe imyitwarire mu Ishuri ryisumbuye rya Gasange yabwiye iki kinyamkuru ko ayo makuru abaturage batanga ari yo, agira ati “Ayo makuru narayumvise ku rwego rw’Akagali no ku rwego rw’Umurenge, ubwo ikibazo cyari cyageze ku rwego rw’Ubuyozi.”
Yongeraho kandi ko hari n’umwarimu umwe uheruka kubihanirwa, asabwa gutanga ibisobanuro (demande d’explication), arahirira imbere y’ubuyobozi ko atazabisubira.
Umuyobozi w’Umurenge wa Gasange, Iyakaremye Dominique asobanura ko ibyo ababyeyi bavuga biramutse ari byo byaba ari byo byaba ari agahomamunwa, ko hagiye kugira igikorwa.
Agira ati “Akagali ka Viro kari mu tugari nsura cyane, icyo kibazo ntibigeze bakimbwira ngo tugikurikirane, ariko tugiye gushyiraho uburyo bwo gukurikirana turebe niba ari byo, abo tuzagifatiramo bazahanwa kuko ni amakuru abaturage batigeze baduha.”
Ku rwego rw’Akarere, Umuyobozi w’Akarere wungirije ushinzwe ubukungu Manzi Théogène we yabwiye Izubarirashe.rw ko iyo mikorere itakwemerwa, ati “icyo kibazo n’iyo mikorere yaba ari mibi ku barimu njye nibwo nkiyumva, ariko ni ikibazo dukwiye gukurikirana tukagishakira igisubizo, kigomba gukosoka. Ntabwo imikorere nk’iyo ngiyo ikwiye kuba yemewe muri iki gihe aho tugeze mu 2016 ntabwo byakwemera.”
Ubuyobozi busaba ko habaho imikoranire hagati y’abaturage n’ubuyobozi kuri iki kibazo.


text:
Ibi Pastor Joel Madson guturuka muri Leta Zunze Ubumwe za Amerika yabitangaje mu birori byo gushyikiriza impamyabumenyi abavugabutumwa 26 bari bamaze imyaka 2 bahugurwa mu Ishuri rya Bibiliya n’itorero Communaute des Eglises Chréstiennes en Afrique (CECA).Aho yabashishikarije kutishushanya n’abiyita abakozi b’Imana bo muri iyi minsi kuko atari ko bose baba ari ab’ukuri.
Aba ni Abavugabutumwa bawawe impanuro, babanje bakora akarasisi ,bagaragaza ibyishimo
Yagize ati “ Abenshi muri iyi minsi bigisha ibijyanye n’ imico n’ imigenzo by’iyi minsi bitewe n’uko batigeze bamenya ukuri”. Akomeje ababwira ko bagomba kwirinda ubwabo no kurinda umukumbi Imana yaguze amaraso y’igiciro. Imana yahaye abantu umurimo ukomeye wo guhamya iby’Imana no guhindura abantu bo mu mahanga yose abigishwa. Umuntu wese wamenye Imana akwiye kuba maso.
Abavugabutumwa bahawe impamyabumenyi bari mu byiciro bitandukanye .Harimo bakiriye neza impanuro zitandukanye bagejejweho na Pastor Madson kandi bavuga ko bagiye guharanira kuzikurikiza kandi ko Bizeye ubufanate n’Umwuka Wera . Pastor Madson yabashishikarije kuzirina aya magambo “Ndagutongerera mu maso y’Imana no mu ya Kristo Yesu uzacira ho iteka abazima n’abapfuye, ubwo azaboneka aje kwima ingoma ye.Ubwirize abantu ijambo ry’Imana ugire umwete mu gihe kigukwiriye no mu kitagukwiriye, uhane, uteshe, uhugure ufite kwihangana kose no kwigisha, kuko igihe kizaza batazihanganira inyigisho nzima, ahubwo kuko amatwi yabo azaba abarya yifuza kumva ibibanezeza, bazigwiriza abigisha bahuje n’irari ryabo, kandi baziziba amatwi ngo batumva ukuri, bazayoba bakurikize imigani y’ibinyoma. Ariko wowe ho wirinde muri byose, wemere kurengana, ukore umurimo w’umubwirizabutumwa bwiza, usohoze umurimo wawe wo kugabura iby’Imana ” 2Timoteyo 4:1-5.
Ukuri kose dusoma mu ijambo ry’Imana , si itegeko ko kuba guhuye n’iby’ifuzo byacu cyangwa ibyo twishimira nk’abantu, Oya! Ahubwo mu ijambo habamo ukuri k’ibintu byose n’ubuzima ducamo bwa buri munsi. Bityo rero abavuga ubutumwa bwiza ntibakwiye kujya bigisha gusa iby’abantu bashaka. Ijambo ry’Imana riba ryuje urukundo n’imbabazi z’Imana, guhindura no gutera abantu umwete.
Pastor Joel Madson ni umwe mu bagize umuryango wa Global Training Networks (GTN). Umuryango wateye inkuga itorero CECA mu gutangiza no gushyiraho Ishuri rya Bibiliya mu mwaka 2013.
MANISHIMWE Noël


text:
UBUTUMWA UMUBYEYI BIKIRA MARIYA YAHAYE BYISHIMO KU ITARIKI YA 19/04/2010
Umubyeyi Bikira Mariya yaje ababaye cyane ari mu rumuri rwinshi cyane ntabona icyo ndugereranya narwo nuko aranyitegereza, aransuhuza, ati :
B.M. : Uraho mwana wanjye ukomeje kwihanganira ibigeragezo byose uhura nabyo!
BY. : Uraho Mama!
B.M. :Mwana wanjye, umeze ute?
BY.: Mama, meze neza gahoro nawe urabibona, imibabaro ni myinshi mu mubiri wanjye. Ikindi kandi sinduhuka, ingendo munkoresha ni nyinshi. Sininuba ariko maze kurambirwa.
B.M.: Mwana wanjye ihangane ukomeze utwaze kuko iyo mibabaro yose uhura nayo ni ibyaha byinshi by’abantu benshi bikomeje gukorerwa hirya no hino muri iki gihugu cyanyu cy’u Rwanda urimo guhongerera. None rero mwana wanjye ntugomba kwinuba kuko hari n’abandi bana banjye benshi mufatanyije bameze nkawe.
Mwana wanjye, nsuhuriza abana banjye bose, uti ndabaramukije nimugire amahoro kandi mugwize andi. Urukundo rwanjye rubasakaremo.
Bana banjye, uyu munsi wa none naje kubasura ndi Umwamikazi umara intimba abayifite, none rero bana banjye, abanyizera jye n’umwana wanjye nimuhumure intimba mufite mu mitima yanyu ngiye kuyibamara kuko igihe kirageze igiye kuzabaviramo ibyishimo.
Erega bana banjye, naje hano muri kino gihugu cyanyu cy’u Rwanda kuko nabonaga hari icyo mukeneye kuko hari byinshi bimbabaje, niyo mpamvu nkomeje kuza uko bwije n’uko bukeye.
Bana banjye, ndababaye, ndababaye, ndababaye cyane kubera igihugu cy’u Rwanda. Bana banje ubu hari intambara ya bucece ariko ubu noneho hari ikomeye cyane yo ku mugaragaro, ufite amaso yo kureba narebe aho ibintu bigeze. Bana banjye, uyu munsi mumbabareire cyane n’ubwo benshi mufite imibabaro ariko ndabasabye mwitange mu buryo bwose musengere Kiliziya y’umwana wanjye kuko irakomerewe cyane, iratotezwa.
Musengere n’umushumba wa Kiliziya yose, Papa, mumufashe arakomerewe, musabarie abihaye Imana, abapadiri, ababikira kuko bafite umusaraba ukomeye cyane. Benshi bariguta ukwemera kwabo. Erega bana banjye, mu ijru nta dini rizajyayo, hazajyayo umuntu wese wizera Imana Data yo mu ijuru n’umwana we Yezu Kristu, akemera kandi adashidikanya ko nabyaye Yezu Kristu Umukiza wanyu. Ikindi kandi bana banjye, mumenye ko Yezu adashobora guseka na rimwe kubera ibyaha by’abantu benshi bikomeje gukorerwa hirya no hino kuri ino si.
Bana banjye, ubutumwa bwanjye hari ababwumva bakabushyira mu bikorwa, hari n’ababukerensa ariko abo ni akazi kabo bazabona. Bana banjye mwihanganire ishyari no kwiyandurisha umunwa, mubireke mushyiremo urukundo n’impuhwe n’impuhwe, mukunde abakene, muce bugufi, muce bugufi nk’uko umwana wanjye yicishije bugufi imbere y’Imana Data. Ikindi kandi bana banjye, abavuga ngo musenga ibishushanyo abo mubihorere mukurikize gahunda mbaha kuko mu bwami bw’Imana hazajyayo abamenetse umutima. Naho abakibaza ku bandi bafite ingorane cyane kuko ntacyo bazireguza imbere y’Imana Data. Bana banjye, ibikomeye biraje kandi bizarokoka bake kuko abantu benshi baratashye .
Bana banjye, mwe munyizera Rozari n’ishapule y’ububabare nimubikurikiza nzishima cyane. Bana banjye uyu munsi wa none nongee kubihanangiriza mbasaba ko mugomba kwibuka ko umunsi w’izuka ry’umwana wanjye Yezu, mukibuka uwo munsi w’izuka rye kuko ukomeye cyane. Mukamenya kandi gucecekera ku mitima yanyu, yanyu mwibuka umunsi wa gatanu w’ipfa ry’umwana wanye Yezu Kristu.
Bana banjye, umwana wanjye arababaye, arababaye, arababaye cyane. Ababajwe cyane na kino gihugu n’abanyarwanda n’abanyarwanda banze guhinduka none benshi bakaba bagiye gutsembwaho.
Bana banjye, naravuze cyane mwanga kunyumva, n’umwana wanjye yariyiziye
aravuga ntimwamwumvise. Nabatumyeho intumwa nyinshi ntimwazumvise ariko noneho ibyavuzwe byuzuzwe kuko amazi yarenze inkombe. Ibi mbabwira nta gihe mushigaje kindi uretse iki murimo.
Bana banjye, ishyamba si ryeru. Hagiye guhirima igiti kinini, kirarimbutse n’imizi yacyokuko nta muzi gisigaranye. Bana banjye, nabagiriye inama kenshi mwanga kumva none urugogwe rugiye kubikubita hejuru, muratunguwe.
Bana banjye, nimusenge, nimusenge, nimusenge nibura hazagire urokoka kuko iybyo nababwiyebyose bigiye gusohora , nta kadomo na kamwe kagabanutseho.
Mwana wanjye, ongera umbwirire abo bakomeje kunangira imitima yabo badashaka kumva, bakomeje gucira imanza bagenzi babo bavuga ibyo batahatagazeho bambwirire, uti igipimisho mupimisha namwe mumenye ko aricyo mugiye gupimirwamo. Ndabibabwiye, ndabibabwiye, ejo hatazagira uvuga ngo ntiyaburiwe.
Bana banjye, igihe kirageze isi mwabyiganiye igiye kubahaga namwe muyihagekuko kugeza ubu, muri mu mwanya mwabyiganiye iby’isi ntimukiri abanjye. Cyane ndabwira ba bandi mukomeje kunyunyuza imitsi ya bagenzi banyu mubabuza epfo na ruguru.
Bategetsi, bayobozi b’ino si, nimwe mbwira.niba mwumva kuko hari byinshi mugiye kuryozwa. Bana banjye hahirwa uwumvira agacengerwa n’ijambo ry’Imana kuko uwo arahirwa cyane, azabona ingororano iteka ryose.
Bana banjye, muri kino gihugu cyanyu, nabahaye amata meza y’ikivuguto ngo ntimuyashaka ahubwo ngo murishakira vino isharira, nyamara bana banjye, Banyarwanda ntabwo muzi ikirezi mwambaye. Abanyarwanda murakunzwe ariko ntimubimenya. Bana banjye, ndabaha ariko ntimumenya kwakira n’ibyo mwakiriye ntimumenya gushimira.
Bana banjye, nkomeje kuza kubasura kubera ko mbakunda. Uyu munsi rero sinavuga ko mbabaye cyangwa nishimye. Sinababwira ko mbagaye kandi kandi ndi umubyeyi wanyu ariko kandi ndababaye kuko ibyo mbasaba mutabikora ahubwo mugaca intege n’abagombye kubikora.
Bana banjye umukobwa aba umwe agatukisha bose, none rero nkomeje kuza kuko mbakunda. Bana banjye muri mu bihe bya nyuma, ibikomeye biraje, muratunguwe bana banjye kandi mubimenye aho bigeze ntagaruriro amazi yarenze inkombe kuko nta gisigaye, ibimenyetso byinshi mwarabibonye ntacyo rero mutazi.
Bana banjye, nkomeje kubatumaho umwana wanjye w’intamenyekana, uwo benshi basuzugura. Bana banjye, niyereka ab’intamenyekana, niyereka uwo nshaka n’igihe mbishakiye nkamutuma aho nshaka, nkamutuma aho nshaka, nkamutuma ahari ngombwa.
Bana banjye ndabakunda, ndabakunda, ndabakunda, muramenye urwo rukundo mbakunda nkandi mbasezeranyije ntimuzarutezukeho. Benshi rero umwibazaho akamuvuga uko atari ni akazi ke, uyu, mubimenye ni igikoresho cyanjye naramutoye ni intumwa yanjye. Umwibazaho wese ni akazi ke ntacyo azireguza imbere y’Imana Data. Bana banjye, uzirengagiza urwo rukundo mbahaye kandi mbasezeranyije, muramenye ntimuzarutezukeho, iteka nzabafasha.
Bana banjye, nimubabarire bagenzi banyu nk’uko namwe mubabarirwa, nimuhindure imitima yanyu musenge mubikuye ku mutima, mundangamire jyen’umwana wanjye kuko nitwe gisubizo cyanyu.
Bana banjye, isi mukandagiyeho ibabwiye iti, mwinkandagiraho, mwajyahe bana banjye iyi mutuye ni kibuga mwajya he bana banjye iyi si mutuye ni ikibuga mwaharuriwe ngo mukidagadureho ariko umunsi wo kukibavanaho ntawe uwuzi, ntawe uzi isaha n’umunsi cyangwa umunota. Igihe rero kirageze kugira ngo ibyavuzwe bisohore kuko kugeza ubu nta gisigaye kuko ishyamba si ryeru, imvura nyinshi y’amahindu igiye kubanyagira. Urugogwe rugiye kubikubita hejuru muri gushaka amafaranga, muratunguwe, ibimenyetso byinshi mwarabibonye nta gisigaye.
Bana banjye amakuba menshi agiye kubisukaho, abantu benshi baratashye. Ubu Shitani yinjiye hose irimo irakorera ku mugaragaro hirya no hino mu gihugu. Bana banjye, muratunguwe, ubu hari intambara ya bucece, noneho igiye kujya ahagaragara kandi ntacyo ntababwiye. Benshi murarangaye ntacyo mubona, mbereka ibimenyetso ariko ntabyo mubona. Murarangaye bana banjye, icyago gikomeye cya rurangiza kirabugarije kandi kizarokoka bake.
Bana banjye narababwiye mwanga kumva ariko noneho mugiye kumvishwa n’ikibando. Bana banjye, amazi yarenze inkombe,muratunguwe kuko ibyo nabasabye byose nta na kimwe mwakoze. Bana banjye ngaho mubane nanjye urukundo rwanjye rubakomeze. Ngaho mugire amahoro kandi mugwize andi. Bana banjye, uyu munsi mbahaye umugisha wanjye wa kibyeyi.


text:
Nifuje kwekerana uburyo amashyaka yonyine adashobora kwubaka demokarasi nyayo mu banyarwanda, kabone niyo yaba ashyize hamwe. Ntabwo ndwanya amashyaka, nta n’umunyepolitiki naka cyangwa runaka ndwanya, kuko ibyo bitari mu nshingano z’uyu mushinga. Ahubwo ndashaka kwunganira amashyaka nerekana ukuntu imwe mu mikorere yayo idashobora gutuma abanyarwanda bunga ubumwe. Bityo nkasobanura ubundi buryo bushya bushoboka, bwakwunganira ibikorwa by’amashyaka, bukagarurira abanyarwanda icyizere n’ukwemera muri politiki. Ni kimwe n’uko iyo mparanira ubutabera mpuzabantu (médiation) mba nunganira ubucamanza busanzweho, nkavuga ibitagenda neza ariko ntaburwanya, ahubwo ngamije kugirango ubwiyunge nyakuri bugerweho. Niba ntarwanya amashyaka rero, kandi sinyabangamire, ni uko ndi kumwe na yo mu nzira ya demokarasi, ariko ntaryo mbogamiyeho. Muri iyi nyandiko ndavuga kandi amashyaka muri rusange: ayabayeho, ariho n’ayavuka agakora nkuko ayandi yakoze. Ibyo bitekerezo bishya tubishyize hamwe n’iby’abandi, ndahamya ko ubumwe n’amahoro twabigeraho.
1. Ubumwe mu mashyaka ya politiki
Muri kamere yacu, abanyarwanda dukunda gukorera hamwe, gushyira hamwe. Dukunda ubumwe. Umenya ariyo mpamvu kuva amashaka yaduka mu Rwanda, yagiye ahindukamo ishyaka rimwe gusa kubera ko ayatsinzwe yamizwe n’ishyaka rinini ryabaga ryatsinze. Abyanze akajya gukorera mu buhungiro. Abadashoboye guhunga bakayoboka iryatsinze. Ariko bakabwirwa ko ari ukugirango bashyire hamwe, bagire ubumwe. Ugasanga ishyaka rimwe ni ryo abanyarwanda bose bayobotse. Kugera aho abayobozi b’iryo shyaka bategeka abanyarwanda bose kurijyamo. Umuntu akitwa ko ari umurwanashyaka atarigeze asaba cyangwa ashaka kurijyamo. Ukaba wakwibaza niba icyo gihe riba rikwiye gukomeza kwitwa ishyaka koko. Bamwe mu barwanashayaka iyo bahunze bakagera hanze y’igihugu, bashyira amashyaka yabo hamwe kugirango bahuze impunzi maze barwanye ubutegetsi bahunze. Abari mu butegetsi nabo bagashyira abaturage bose hamwe ngo barwanye uwo bita « umwanzi » n’ « ibyitso » bye, ni ukuvuga ubarwanya uwariwe wese n’uwo bakeka ko ashobora kuba yabarwanya. Abaturage benshi bakaharenganira. Ni ko byagenze kuva kera amashyaka yavuka.
Amashyaka yabayeho mu Rwanda ni menshi cyane. Hari abanyarwanda bagiye bajya mu mashyaka atandukanye, rimwe na rimwe ukayoberwa iryo barimo mu by’ukuri. Bamwe bagakurikira abantu bayarimo kubera ibyo bahuriyeho nk’amoko, akarere, ubucuti, amasano, n’ibindi, kandi batazi imigambi nyayo y’ayo mashyaka, nyuma bakazabona ko bibeshye, ariko ntibabyemere. Hari n’abagiye bajya mw’ishyaka runaka kandi bashyigikiye irindi, ni uko amashyaka amwe agakorera ayandi, ntumenye kuyatandukanya. Abayobozi b’amashyaka nabo bagiye bahindura amazina y’amashyaka yabo, ngo bakayavugurura. Nyamara ku babizi, ngo gahunda zayo zigumya kuba zimwe kuko ibitekerezo by’abayashinga bidahinduka. Muri iryo vugururwa, bamwe mu bayobozi bati ishyaka ryacu ririmo abahutu n’abatutsi, abandi bati iryacu ririmo abanyarwanda bakomoka mu turere twose tw’igihugu. Nkaho iyo bagiye gushaka abayoboke bababaza ubwoko bwabo cyangwa aho bakomoka. Ngo ibyo bigaragaza ubumwe n’ubwiyunge kandi ari ya makarita y’amoko n’uturere baba bubuye. Ubwo ngo ayo mashyaka aba abonye icyo arusha ayandi. Nyamara n’iryo barwanya riri ku butegetsi ayo moko yose aba arimo ndetse n’abatwa, bose badakomoka gusa mu turere twose tw’igihugu ahubwo banahatuye, nkuko maze kubivuga (Twibuke neza ko amashyaka yose yabayeho yagiye abamo abanyarwanda bo mu bwoko bwose kandi bakomoka hose, ariko amwe ntibyayabujije gutanya no guteranya abanyarwanda). Ariko iryo shyaka naryo ntirishobore guhuza abenegihugu bose kuko impunzi zidataha. Ntibiteye ka biri ariko, ukumva ngo ya mashyaka yivuguruye yacicemo ibice. Bakavugurura amashyaka mu nyungu zayo aho kuvugurura politiki rusange yageza abanyarwanda twese kuri demokarasi nyayo, mu nyungu z’igihugu, kugirango tubane mu Urwababyaye. Ni uko abaturage mu rwenya rwabo nabo bakabiseka bati: amashyaka « yarivuruguse »! Nabo ntibemere ko yivuguruye. Abo baturage bagategereza politiki izahuza abanyarwanda bari mu gihugu n’abari hanze bakayibura.
Amashyaka yatangiye kubaho mu gihe cyo kubona ubwigenge, ubwo abadukolonije batubwiraga ko dukwiye kugira demokarasi nk’iyabo, abanyarwanda natwe tuti nibyo koko. Na nyuma yaho ariko bakomeje kutwotsa igitutu batubwira ko nta mfashanyo, nta mafranga y’inguzanyo baduha tudafite amashyaka menshi ngo tugere kuri demokarasi. Amashyaka y’abanyarwanda akaguranwa amafranga. Ni uko bamara kutubiza icyuya tukemera ibyo batubwiye byose, nta na kimwe twongeyeho cyangwa tuvanyeho. Ibyo mbigereranya nko kwemera kwambara umwambaro utagukwiriye kuko uwuhawe kubera inguzanyo, ukawambara utongeye kuwusubiramo ngo ugukwire. Ngo kuko ari umwambaro mushya ujyanye n’igihe tugezemo (mu rwego mpuzamahanga). Ukambara umwenda utakubereye kubera ko utagukwiriye, ngo kuko nta mafranga ahagije ufite yo kwidodeshereza uwawe mushya, kandi utabuze make yo kuwusubirishamo! Amashyaka akavuka ari menshi, kubera ko tubibwirijwe. Nyamara iyo demokarasi ntituyigereho uko tubishaka, ndetse n’uko abaduhaye inguzanyo cyangwa imfashanyo babishaka. Hakabura n’umwe wumva anyuzwe. Kugira demokarasi biramutse ari ukugira amashyaka menshi gusa, muri iki gihe nandika iyi nyandiko, abanyarwanda twabona igikombe n’umudari wa zahabu, abadusaba kugira iyo demokarasi ntihagire n’umudari n’umwe babona! Hari n’abaherekeza abandi! Ndemeza ko abanyarwanda nubwo tutari inzobere muri politiki tutabuze ubwenge n’ubushobozi bwo kuvugurura iyo politiki ya demokarasi kugirango iberane n’umuco wacu, kuko dufite abanyepolitiki bamwe b’inyangamugayo kandi bafite uburambe. Bakabikora mu bwigenge.
Ba banyamahanga (b’abahanga) ariko bagera aho bakabona ko demokarasi itagezweho. Abategetsi bacu bati si amashyaka mwashakaga, bati ntituyafite se? Abandi nabo bakabasubiza ko ibyo bidahagije kuko uburenganzira bw’ikiremwamuntu butubahirizwa, ko abantu bafungirwa ubusa, ko abandi bazira ibitekerezo byabo, ko habuze ubwisanzure mw’itangazamakuru kuko rihohoterwa, ko ubutabera budakora neza, ko abantu bafungwa bazira ibitekerezo byabo bya politiki, ko impunzi ziheze i Shyanga, n’ibindi n’ibindi… Abategetsi bacu nabo bati ibyo se kandi bije bite? Nk’aho ibyo bitari mu nshingano zabo. Abazungu bakomeza kubotsa igitutu, abandi bati ibyo nabyo? Bagashyiraho za komisiyo z’ubwoko bwose zishinzwe gukemura ibyo bibazo, bakubaka izindi gereza, ndetse bagashyiraho n’izindi nkiko. Maze amafranga akisuka. Nk’amahindu! Ibyo byose bikayoborwa na nde? N’abanyepolitiki bo mu mashyaka. Ariko demokarasi ikanga ikabura. Ntabwo nsobanura mu buryo bunonosoye icyo demokarasi ari cyo, kubera ko nta buhanga buhanitse mbifitemo. Ariko buri wese afite bicye ayiziho, nk’ibyo maze kuvuga, kuko abafite impamyabushobozi mu bumenyi bwa politiki ari bake cyane. Ahubwo ndashaka kwerekana ko uburyo dukoresha kugirango tuyubake bidahagije, cyangwa bitatubereye. Ari nayo mpamvu tutayigeraho mu buryo busesuye.
Ese uwo muco wa politiki y’amashyaka ubundi turawugira koko? Nkuko nabivuze, amashyaka twayazaniwe n’abazungu. Byagiye bigaragara ko abanyarwanda bamwe bagiye bapfa ko badahuje amashyaka, nkaho bagombye guhuza ibitekerezo bagakorera hamwe. Kutayoboka ishyaka ryatsinze cyangwa ntukurikize amabwiriza yatanzwe n’umuyobozi waryo, kuko utemera ibitekerezo byaryo, bikaba ari icyaha cyagucisha umutwe. Abantu benshi barabizize, baricwa, barafungwa, barahunga, baratwikirwa, bamburwa ibyabo, n’ibindi. Ngo ni uko batayobotse ishyaka ryagiye ku butegetsi. Abandi bakazira ko bashinze amashyaka yabo mashya.
Ibyo bigaragaza ko iyo demokarasi itaraducengeramo rero. Byaba se ari ukubera wa muco dufite wo gushyira hamwe, bigatuma twifuza gushyira ibitekerezo byacu hamwe koko? Kugira ibitekerezo bimwe igihe cyose byo ntibishoboka. Nyamara kuva igihugu cy’URwanda cyabona ubwigenge, Ubwami bumaze kuvanwaho hakimikwa Repubulika, hemejwe demokarasi y’amashyaka menshi nkuko nabivuze. Repuburika kandi niyo twakomeje kugira.
Kubera uko kudakora neza kw’amashyaka, kimwe n’uko mu gihe cyo kubona ubwigenge bamwe mu banyarwanda bavuze ngo « nta Runari, nta Loni », hari n’abandi ubu bihebye (ariko si ibyihebe), ndetse bazinutswe n’izo politiki, kugeza ubwo bavuga ngo « nta Bwami, nta Repuburika », bati « byose kimwe »! Ni uko bakavuma. Abazungu bati ntitwababwiye! Bati ubwigenge twabubahaye igihe kitaragera kuko mwabwatse hakiri kare. Abanyepolitiki bo mu mashyaka basubiza iki abo banyarwanda cyangwa abo banyamahanga? Babagarurira bate icyizere muri politiki bakora? Bamwe bakavuga bati ikibazo ni abategetsi aba n’aba, abandi nabo bati ikibazo ni abaturwanya. Bose bakitana bamwana. Abaturage se bo ubwabo bumva byagenda gute? Bamwe mu banyepolitiki batanga ikindi gisubizo ntavuze hano, ariko nanone bakigana politiki ya bimwe mu bindi bihugu. Nkaho ibyo bihugu ari Urwanda. Bati « twongere tugerageze ». Tuzahora mu bigeragezo? Twaragerageje kandi twarageragejwe bihagije. Imyaka ibaye myinshi twiga demokarasi, igihe kirageze cyo gushaka dipolome.
Ibyo byose birerekana ko abanyarwanda bamwe batakaje ukwemera n’icyizere (confiance) muli politiki no muri bo ubwabo. Barihebye (ils ont perdu l’espoir). Barashavuye. Hari n’uwambwiye ko atakijya muri mitingi (meeting) y’ishyaka rye! Hari abigeze mu mashyaka nabo bayavuyemo kuko bacitse intege (ils ont perdu le courage). Ikigaraza ibyo ni uko bamwe bayobotse ukundi kwemera kwitwa « indagu ». Bagashakira icyizere mu ndagu. Mu biganiro byabo birebana na politiki, bikaba ari yo mvugo, ngo bategereje igihe ibikubiye mu ndagu bemera bizasohorera. Amaso agahera mu kirere. Ni uko bakituramira, kandi badatuje, bati ibizaba bizaba, umupfumu cyangwa umuhanuzi runaka yavuze ibi n’ibi ntacyo twe twabihinduraho. Bati nta kundi twabigenza, ngo ndetse abayobozi b’ayo mashyaka barata igihe. Bakumva ko izo ndagu ari zo zizakiza Urwanda abanyarwanda ntacyo bakoze. Ngo zagombye gusohora vuba na bwangu ! Ngo ibintu birarambiranye! Wababaza uti ibyo birambiranye ni ibiki, bakakurebaaa, bagaceceka…
Abo bose bihebye mbaduye iyi indirimbo ya Niyomugabo Philémon kugirango bagarure icyizere.
Hari n’umunyamahanga ukomoka mu gihugu kimwe cy’i Burayi, kavukire w’icyo gihugu, wandika inzandiko zigaragaza ko yayobotse nawe ukwemera mu ndagu. Ibi binyibutsa ba banyamahanga bamwe babaye abahutu n’abatutsi kurusha abanyarwanda (ibyo nabyo ni ukundi kwemera)… Cyangwa ni uko abona ko abafite uko kwemera bamaze kuba benshi ! Ni uko indagu zigatwara amashyaka abayoboke. Amanywa ava. Kuva kera, hari n’ibihuha byagiye bivuga ko bamwe mu bategetsi bajyaga kuraguza, ngo kugirango bashake intsinzi. Intsinzi ! Biramutse ari byo koko – kuko nta gihamya – wakwemera ute ko politiki yawe ari yo izatsinda warangiza ukajya gushaka intsinzi mu ndagu? Ayo mayobera si amatagatifu ! Abanyarwanda tugeze kure!
Ibyo byose mvuze ntabwo ari ukunenga abemera indagu kuko ari uburenganzira bwabo mu gihe ntacyo bibangamiyeho abatazamera. Nyamara bamwe bahungira mu ndagu kandi bafite ukwemera mu mashyirahamwe no mu madini basanzwemo, aho kubushimangira. Abanyamahanga nabo ntibakizezwa n’abaturage kuko twabonye isomo ! Bamwe mu bemera Imana bo nibura bavuga ko ari yo izakiza abanyarwanda. Ariko Imana irafashwa. Mu madini yabo bashobora kwitabaza Umukiza basanzwe bemera kugirango adukize akaga twahuye nako, ariko bakamufasha. Aho kwitwara nkaho ukwemera basanganywe ntacyo kwabamarira mu kwubaka demokarasi. Nkaho demokarasi yubakwa n’amashyaka gusa. Ntabwo ari byo. Hari abumva ko badashobora guhindura ibintu batanyuze mu nzira z’amashyaka. Ngo amashyaka ni yo yonyine agomba gukora politiki. Biterwa na politiki iy’ariyo. Abanyamashyaka nabo bakigisha ibyo nk’ihame cyangwa nk’ivanjiri. Ibyo bitekerezo bishaje nk’iyi Si dutuyeho. Ndetse iyo myumvire ntiberanye na demokarasi kuko ifungiraho imiryango ibitekerezo by’abandi aho kuyifungura (ouvrir les portes) kugirango nabyo babyumve maze babishyire hamwe n’ibyabo. Nkaho ibyabo ari byo byiza kuruta ibindi. Ndemeza ko amashyaka atarusha amashyirahame n’amadini kwubaka demokarasi.
Ntidushobora se kugira amashyaka menshi ya politiki kandi tukanashyira hamwe twese muri demokarasi? BIRASHOBOKA. Reka turebe rero ukundi byagenda. Ntabwo ari intsinzi ntanga ariko, kuko ntaragura …
2. Ubumwe bw’amashyirahamwe n’amadini muri demokarasi
Umuntu uwariwe wese akunda amahoro, ubutabera, ukwishyira ukizana, yifuza ko uburenganzira bwe bwubahizizwa hose kandi igihe cyose. Ndetse amashyaka yose iyo ava akagera, yemera ayo mahame y’uburenganzira bwa muntu, ku buryo ari yo ashingiraho iyo ashyiraho amategeko n’ubutegetsi.
Aho ibintu bigeze, gukemura ibibazo birebana n’akarengane abanyarwanda twagize birasaba ingufu z’abantu benshi. Abanyarwanda twese. Kuvugurura politiki kugirango tugere kuri demokarasi nyayo, ntabwo bikwiye gukorwa kubera amabwiriza y’abanyamahanga, ntabwo bizakorwa n’indagu z’umupfumu kanaka cyangwa kanaka, nta n’ubwo bikwiye gukorwa n’amashyaka ya politiki gusa. Oya. Twese tugomba kubigiramo uruhare. Nta n’umwe usigaye inyuma. Buri wese agatanga umuganda we (nzabigarukaho). Uwanjye ntanze ni uyu Mushinga w’Ubwiyunge Nyakuri.
Mu kiganiro ku bwiyunge nayoboye tariki ya 11 Ukwakira 2014 i Mesvin mu mujyi wa Mons mu Bubiligi, hari umubiligi kavukire, ariko wabaye mu Rwanda igihe kirekire, wambwiye iyi nkuru. Ngo amaze kumenyeshwa ikiganiro akamenya ko kizatangwa n’umunyarwanda, yagiye kureba inshuti ye y’umunyarwanda maze amusaba ko bajyana kucyumva. Undi amaze kubona amazina yanjye, abonye atanzi, aramubwira ngo uyu munyepolitiki se ko ntamuzi. Ngo ari mu rihe shyaka? Umubiligi ati nanjye uwo muntu simuzi ati ariko ngwino tujyane nyine umenye uwariwe, twumve n’ibitekerezo bye ku bwiyunge. Umubiligi abona ndetse uwo munyarwanda ngo atangiye kunkeka amababa… Yibagirwa ko uwo mubiligi nawe nta shyaka ry’abanyarwanda arimo kandi ko ubutumire muri icyo kiganiro nari nabugeneye abantu bose ntavanguye. Ni uko ngo aramureka yiyizira kwumva ikiganiro. Ni bwo umubiligi yambwiraga ati abanyarwanda muracyafite ibibazo. Nti ndabizi niyo mpamvu nanjye mvuga ku bwiyunge nyakuri. Ikiganiro kirangiye umubiligi ataha anezerewe, umuvandimwe wacu w’umunyarwanda yisigariye mu rugo, wenda yireberaga kuri internet aho indagu z’umupfumu yemera zigeze zisohora… Ararengana ariko si we wenyine, abantu nyine benshi bamenyereye ko ubwiyunge buvugwa gusa n’abanyepolitiki bo mu mashyaka. Bati ntibishoboka ko hari undi muntu wabuvuga. Ntibarabyumva! Baribeshya.
Ku banyepolitiki nabo, demokarasi irebana n’ubutegetsi gusa! Abari mu mashyirahamwe iyo babonye ko akarengane ari kenshi, bamwe bajya mu mashyaka ariko ugasanga ibyo bashakaga guhindura birabananiye, bagakora ibyo batemera. Bakaba barayobotse, kandi nta gitugu, nta terabwoba bashyizweho. Bakareka ibyo bemeraga, bagakora ibyo batemera. Ntibanagire ubutwari bwo kwegura ngo barebe igitumye badashoboye guhindura ibyo barwanyaga. Ugasanga bavuga ngo « ntawe ukinira politiki hanze y’ikibuga »! Nyamara bamwe bagera aho « bagaterwa ishoti », bagahabwa ikarita itukura maze bakirukanwa, cyangwa bakicazwa ku ntebe y’abasimbura (banc des réservistes)! Urubuga rwa politiki rugahinduka ikibuga cy’umupira w’amaguru! Ku ngoma zose zabayeho mu Rwanda, abanyepolitiki beguye ku butegetsi babarirwa ku mitwe y’intoki. Nyamara abaguma muri ubwo butegetsi ntibavuga ko ari impamvu y’uko ubumwe na demokarasi biba biganje, mugihe abanyarwanda ibihumbi n’ibihumbi baba buzuye i Shyanga. Kuki kuva kera abanyepolitiki bo mu mashyaka batigeze bashobora kuyobora igihugu kirimo abanyarwanda bose? Kandi hakabura n’umwe wegura kubera iyo mpamvu. Muzansobanurire.
Iyo abanyepolitiki bo mu mashyaka rero bagiye mu mishyikirano yo « kugabana ubutegetsi » (aho kubusangira), ntibatumira amashyirahamwe n’amadini, barayaheza bakayima ijambo kuko bayafungiraho imiryango, nkaho atagira uruhare mu kwubaka demokarasi. Ntibanabemerere kuba indorerezi (observateurs). Kandi imyigaragambyo baba barabajyanyemo ari yo iba yaratumye iyo mishyikirano ishobora kuba. Ariko se kuki abayobozi b’ayo mashyirahamwe n’amadini bo batabisaba? Umenya ari uko baba badashyize hamwe. Ni uko muri izo nama hakigwa ibibazo birebana n’uburenganzira bw’ikiremwamuntu, ubutabera, ubwiyunge, ukwishyira ukizana kw’itangazamakuru,… abo bayobozi maze kuvuga badahari kandi imiryango bahagarariye ari yo irengera ayo mahame ya demokarasi buri munsi. Byatera kabili ariko ba banyepolitiki bakwongera bagashwana, ibyari umukino wa politiki bigahindukamo imirwano. Ni uko bagasohoka muri cya kibuga cyabo, bakajya guteranya ba baturage bo mu mashyirahamwe n’amadini banze ko bafatanya mu mishyikirano, ngo nabo nibasubiranemo kandi ntaho baba babogamiye kuko politiki atariyo nshingano yabo, nkaho bababwiye ngo babakize maze babafashe kwiyunga. Ahubwo bagatabaza abanyamahanga babahaye ya mafranga y’ingurane y’amashyaka yabo. Bakaba ari bo bizera ngo ntibafite aho babogamiye kuko atari abahutu, atari abatutsi ntibabe n’abatwa… Nkaho baba ari inshuti kurusha abanyarwanda benewabo. Ni byo se koko? Niba nta cyizere bagirira abo banyarwanda se, abandi bo bazakibagirira bate? Bakanga gukinira politiki hanze y’ikibuga, nyuma bakaba ari ho bajya kurwanira bamaze kunanirwa kwumvikana, kuko basohoka muri icyo kibuga nyine. Kuki batakigumamo? Abaturage nabo bakemera kwivanga mu byo batazi, bibagiwe ko aho inzovu zirwaniye nta byatsi bihamera. Abarwanashyaka bakaba nk’abafana b’amakipe y’umupira. Ni akaga!
Ni uko byagenze mu mishyikirano yari igamije gucyura impunzi no kugabana ubutegetsi yabereye i Arusha muri Tanzaniya na nyuma yaho. Munyumve neza, ntabwo mvuze ko ari cyo cyatumye ayo masezerano adashyirwa mu bikorwa uko byagombaga. Reka twizere ko ibyo bitazongera.
Aho kujya mu mashyaka ugahindura imvugo wavugaga ukiri mw’ishyirahamwe, kuki utaguma aho uri ugashaka uburyo wakorerayo indi politiki udahinduye ibitekerezo byawe byiza kandi wemera? Aho kuguma mu butegetsi ukora politiki utemera, wibabariza umutima kandi ubeshya abo mukorana iyo politiki ndetse utaretse rubanda, kuki utakwegura ngo ujye gushaka impamvu yatumye bikunanira guhindura iyo politiki? Mu ituze n’ubwigenge. Ngo ntibishoka gukorera politiki mu mashyirahamwe. Ibyo nanjye ndabyemera iyo ari politiki igamije ubutegetsi. Ariko iyo ari politiki iharanira ubumwe, amahoro, ubutabera n’ubwiyunge, BIRASHOBOKA. Niyo mpamvu muri uyu mushinga nshyigikiye ko amashyirahamwe n’amadini akwiye kwishyira hamwe, mu muryango umwe urengera inyungu za Rubanda (l’Organisation de la Société Civile et des Cultes: O.S.C.C.) uhagarariye abayoboke bayo, kugirango agere kuri iyo ntego. Nk’uko amashyaka abigenza muli politiki iharanira ubutegetsi.
Hari igihe kigera ingoma zigahindura imirishyo. Imirishyo gusa! Iyo zimaze guhindura iyo mirishyo cyangwa iyo abanyepolitiki basezerewe, abarwanya ubutegetsi bashyira mu majwi bamwe mu banyepolitiki bakavuga ko ari bo ba nyirabayazana b’ibibazo byose, kandi bamwe muri bo baba barafatanyije gushyiraho ubwo butegetsi barwanya, ariko ntibemere uruhare rwabo muri ibyo bibazo. Nyamara umwe muri abo bita nyirabayazana nawe iyo agiranye ibibazo n’ubutegetsi, arahindukira akabasanga, babandi bakamwakirana urukundo n’urugwiro. Bati urakaza neza urisanga! Ngo « igitego turagitsinze ». Nshampanye (champagnes) zigaturika! Nk’amasasu! Abaturanyi batazi ibibaye bakagirango intambara y’abanyarwanda irubuye. Ba banyarwanda bahoze bashyamiranye bakagira ubumwe. Abarwanashyaka nabo ibyishimo bikabataha. Ni n’uko bigenda iyo abarwanyaga ubutegetsi buriho bahindukiye bakajya kubukorera. Kabone n’iyo abo bahindura izo mpande zombi za politiki bitwa ba « ruharwa »! Ababakiriye bagira bati: «umuntu wese yitwa umwere igihe cyose urukiko rutaramuhamya icyaha ». Iryo hame ni ryo koko, nanjye ndaryemera. Ariko iryo hame ntibaryubahiriza kubo barwanya, kandi amahame y’amategeko agomba kwubahirizwa ku bantu bose nyine. Ni uko bakarega abandi ibyo nabo ubwabo bakora. Nyamara baba bazi ko izo nkiko nta bwigenge buhagije zifite! Iyo ni imwe mu mpamvu abantu bavuga ko abo banyepolitiki baba bagamije kubona imyanya mu butegetsi gusa. Bakagira bati icyo abanyepolitiki bapfa ni nacyo bapfana: ni ubutegetsi. Ibyo biri mu bituma abantu bamwe batifuza gukora politiki. Bagata cya cyizere.
Mu mashyirahamwe no mu madini, ho harimo abantu b’ingeri zose: abari mu mashyaka n’abatayabamo, ariko ntibagomba gukora ibikorwa bya politiki bigamije kugera ku butegetsi. Ibyo bihariwe amashyaka. Abihaye Imana bo ntibyemewe ko baba mu mashyaka. Ariko ugasanga bamwe muri bo (bacye cyane) bagiye mw’ishyaka rya politiki runaka, bakabona n’imyanya ikomeye, kandi batagomba kugira aho babogamira muri politiki. Ndabaretse mwifindurire urugero rumwe ruzwi cyane rwigeze kubaho.
Amashyaka iyo ashaka kujya ku butegetsi rero, yiyambaza abagize ayo mashyirahamwe ndetse n’amadini, abajyana mu myigaragambyo nkuko nabivuze, ngo nibabafashe « guhirika » ubutegetsi buriho, aho kubafasha kubusangira. Intebe y’ubutegetsi se ko ari imwe, uyihiritse wowe wazicara ku yihe? Nawe uti « nayegura ». Nanjye nti « niba yavunitse se? » Iyo ntebe ihora igwa se yaramba? Bakibagirwa ko udashobora guhirika ubutegetsi udahiritse n’abaturage babushyigikiye, bamwe uba ushaka kurengera, nkaho ibyabaye mu bihe byashize tuba twaranyuzemo nta somo byabasigiye. Wenda biterwa n’akababaro kabo ariko ntikagombye kubibagiza ak’abandi. Nyamara nabo bamara kugera kuri ubwo butegetsi bagakora ibyo barwanyaga ndetse bagasuzugura babandi babafashije kubugeraho, ariko byabakomerana bakongera kubitabaza! Bati dukeneye amajwi: « nimudutore ». Bakabatora mu bandi banyarwanda, bakabashyira ku butegetsi, babugeraho bo bakabata mu rwobo, nkaho ari cyo babatoreye. Bakabita « inyangarwanda » kuko banga akarengane. Inyiturano y’abanyepolitiki bacu ikaba iyo! Bitera agahinda. Umuntu avuze ko amashyirahamwe rimwe na rimwe akorera abanyepolitiki kurusha uko yikorera yaba abeshye? Umenya ari nayo mpamvu abayoboke bayo bahutazwa n’abanyepolitiki igihe babishakiye cyose. Ubwo se ayo mashyirahamwe aba yigenga koko? Ni uko abaturage bagahozwa mu mihanda. Bazahora mu mihanda kugeza ryari? Kuki bashobora kwishyira hamwe bafasha abanyamashyaka kugera ku butegetsi, bo ntibashobore kwishyira hamwe ngo bifashe kugera ku buyobozi maze babone ingufu zo kwirengera kandi babona abanyepolitiki batabikora? Icyo kibazo sindakibonera igisubizo.
Byumvikane neza ko ibyo navuze byose ku banyepolitiki atari bose babikora, ariko abakora ayo makosa bagayisha abandi bose cyane amashyaka yabo. Bigatuma abanyarwanda batayagirira icyizere. Bazakosora bate ayo makosa?
Bamwe no mu bahanga mu bumenyi bw’amadini nabo ntibemera ko amategeko y’Imana yerekeranye n’imbabazi n’ubwiyunge ashobora gushyirwa mu mategeko y’igihugu, agahindura imikorere y’ubutabera, kandi ari bo ba mbere bagombye kubishyigikira. Ni ukuvuga amategeko-nyobozi y’ubwiyunge nkuko mbisobanura muri uyu mushinga. Hari abo nabibwiye barisetsa cyane kandi nyamara hari abandi babishyigikiye. Ngo « ntibishoboka wowe uri kurota ». Ibyo gusa. Kuko batabyemera. Bakambwira ko bidashoboka ariko ntibambwire impamvu. Bakibagirwa ko n’amwe mu mategeko dusanganywe akomoka mu bitabo bitagatifu (Ntuzice, ntuzibe, ntuzabeshye cyangwa ngo ubeshyere abandi,…), ahubwo ko hari ayo twibagiwe. Abo nabo nta cyizere bigirira ubwabo ko bashobora gukoresha amategeko y’Imana kugirango barwanye akarengane. Umenya ariko bo bataragira ukwemera mu ndagu… Namwe muti: ibyo nta handi byabaye. Nanjye nti: nta handi byabaye kuko nta bandi bantu bari bwabivuge. Natwe tubivuge kandi tubikore. Kuki bitaba iwacu bwa mbere abandi nabo bakazatureberaho ? Kuki tugomba kurebera ku bandi gusa? Ku rundi ruhande se, ibyabaye iwacu i Rwanda hari ahandi byabaye? Mwigeze mutekereza ko ariya mahano yabaye iwacu yashoboraga kuba? Kuki se tutakwubaka amahoro ahabereye amahano? Abantu dushobora gukora ibibi kimwe n’uko dushobora gukora ibyiza.
Abanyarwanda nitureke kureba gusa ingero z’abandi twigana ibyo bakoze, kandi bimwe bitajyanye n’umuco wacu. Tureke urwiganwa, tugire ubutwari bwo guhimba ibyacu. Ibyo ni byo biranga ubwigenge. Ngo ingendo y’undi iravuna. Kandi yaratuvunnye koko. Abanyarwanda natwe dushobora kuba intangarugero mu byiza. Ibyo BIRASHOBOKA. Kuko hari ukundi byagenda. Umuririmbyi Nana Mouskouri ni we wagize ati « tout arrive quand on y croit, l’impossible n’existe pas » ; bivuze ngo « ibintu byose bigera aho bikaba iyo umuntu abyemera, kudashoboka ntibibaho ».
Twumve iyi mpanuro ya Byumvuhore Yohani Batista
3. Umwanzuro
Kimwe n’uko nta mubyeyi wanga uwo yabyaye, n’iyo yaba yaramuhemukiye (yaracumuye) aramubabarira; Urwanda narwo nta munyarwanda rwanga, habe n’umwe. Nkuko burya nta mwana wanga umubyeyi we, nta n’umunyarwanda wanga Urwatubyaye. Abavandimwe nabo barakundana, urukundo rwabo rugahoraho, kabone n’iyo bagiranye ikibazo. Ikibigaragaza ni uko iyo ushatse kubakiza ushobora kubigwamo, kuko bagera aho bakikiza ubwabo, cyangwa bagakizwa n’umuvandimwe wabo. Aka wa mugani ngo « iyo abavandimwe bavumbitse akarenge ukuramo akawe ». Ku banyarwanda rero nabyo ni kimwe, dufitanye urukundo rushobora gutuma twacyemura ibibazo byacu ubwacu, tukabana neza mu gihugu cyacu twese. Ukwemera kwanjye, ni uko ibyo tuzabigeraho.
Ku byerekeranye na demokarasi, kugirango habeho uburinganire bw’ingufu z’amashyaka n’iz’amashyirahamwe n’amadini, hakwiye gukorwa ibi ibikurikira:
- Bikwiye kwumvikana neza ko demokarasi atari umwihariko w’amashyaka.
- Abanyarwanda dukwiye kwemera ko igihe cyose twabayeho muri demokarasi y’amashyaka yonyine cyari nk’igihe cyo kuyigerageza (essai), tukaba tumaze kubona ko itadukwiriye. Ahubwo ko abanyarwanda twese dufite uruhare mu kwubaka iyo demokarasi, ari abari mu mashyaka n’abatayarimo. Icyo ni cyo kintu cya mbere gikomeye.
- Twavanamo uwo mwenda mushya twigeraga, tukwongera kwambara wa mwenda twari dufite mbere – nubwo utaberanye n’igihe tugezemo – tukawumarana igihe gito cyane, noneho tugashaka umudozi w’umuhanga kabuhariwe kandi w’umunyarwanda. Abanyarwanda twese twamara kwumvikana umwambaro dushaka uko waba umeze, tukawumushyira, akawushona neza, tukamwishyura, akawuduha noneho tukawambara tukaberwa. Kuko waba udukwiriye. Birumvikana nyine ko uwo mudozi twamuha ibipimo (mesures) nyabyo bihwanye n’uko buri wese angana! Buri wese akawushonesha uko ashaka! Kandi ibyo birasaba ko abanyarwanda twese twaba turi kumwe. Ni ukuvuga mu Urwatubyaye.
- Wa mwenda wa cyera tukawuvanamo, ntituwujugunye ahubwo tukawubika neza kugirango tujye twibuka uko abanyarwanda twambaraga kera. Ukaba urwibutso rw’amateka! Tugasubizamo wa mwambaro mushya udukwiriye.
- Uwo mwambaro mushya wagombye kuzaranga abanyarwanda bose. Kugirango ibyo bishoboke, ni ngombwa ko wazagira ibara rimwe gusa ariko hakazabaho imideri (modèles) myinshi (amashyaka) uko abantu babishaka. Abantu bashobora kugira umuderi umwe bahuriyeho. Iryo bara rimwe niwo wa muryango w’amashyirahamwe n’amadini wahuza abanyarwanda bose mu mahoro, ugaharanira ubumwe, ubutabera n’ubwiyunge (l’Oranisation de la Société Civile et des Cultes: O.S.C.C.).
- Uwo muryango wagombye kuzagarurira abanyarwanda icyizere muri bo ubwabo no mu mashyaka ya politiki, bakemera ko bashobora guhindura ibitagenda, kugirango dushobore kubana neza. BIRASHOBOKA igasimbura « ntibishoboka ».
Demokarasi irahenda koko!
Ibibazo bidasanzwe bicyemurwa n’umuti udasanzwe kandi impinduka ikorwa n’ibitekerezo bishya.
Umuyobozi w’Umushinga w’Ubwiyunge Nyakuri
Umushinga wigenga utabogamiye kuri politiki y’amashyaka n’ubutegetsi.
Mushaka kumenya ibitekerezo bishya ku bwiyunge nyakuri bya MUSOMESHA Aloys, umuyobozi n’umuhuza w’uyu mushinga, mukande hano (murebe inyandiko yanditse, ziri mu cyika cya mbere). Musome kandi namwe musomeshe n’abandi!


text:
Umuhanzi Ziggy 55 n’umufashawe Mutoni Iddo Salama baritegura umwana wabo wa kabiri nyuma y’imyaka isaga 2 bibarutse imfura yabo.
Uyu mugabo wagaragaje ko yishimiye uyu mwana, maze mu mitoma myinshi ashyira ifoto ya Salama kuri instagram aho yavugaga ko umugore we ari we mugore mwiza utwite ku isi.
Ziggy 55 mukugaragaza ibyishimo kuri uyu mwana biteguye yagize, ati “uyu mwana tumwiteguye neza cyane, twizeye ko azaduha ibyishimo nk’ibyo uwa mbere yaduhaye. Ubu uwa mbere yamaze kugeza imyaka ibiri akaba ari umuhungu mwiza cyane.”
Ikinyamakuru Izubarirashe.rw cyabajije uyu muhanzi uko umubyeyi ameze ndetse n’uko imfura itegereje gukurikirwa asubiza ati “umubyeyi ameze neza cyane ariko akenshi aba ananiwe birumvikana, niko ubuzima bumera kandi no pain no gain (utavunitse ntiyunguka), ariko na we arishimye.”
Ziggy yabajijwe niba umuhungu we w’imfura Ganza Fikiri Sahyan Nat I yaramenye ko agiye gukurikirwa ndetse n’uko yabyakiriye asubiza, ati “Ganza rero we simbizi neza ariko ashobora kuba yarabimenye kandi ndizera ko yishimiye kugira umuvandimwe.”
Ziggy Fikiri na Iddo Salama barushinze ku wa 19 Ukwakira, 2013.


text:
Kuki isengesho ryanjye ridasubizwa ?
Yanditswe na MUHIRE Calvin kuwa 15-08-2017 saa 12:59:03
Ubusanzwe iyo dusenga turamya Imana Isumba byose, tukayihimbaza ndetse tukagira ibyo tuyisaba. Ibyifuzo byacu bishobora gusubizwa vuba cg bitinze ndetse hari n'ibidasubizwa. Kubera iki?
Nyamara Imana itwizeza ko nituyihamagara izatwitaba ikatuba hafi kandi ikadusubiza.
Zaburi 145:8 Ntabaza ndagutabara, nkwereke ibikomeye biruhije utamenya. Yesu Kristo ati "Nimusabe muzahabwa". (Matayo 7:7)
ARIKO SE KUKI NTASUBIZWA ?
Ntituzi gusenga.
Abaroma 8:26 Uko ni ko n'Umwuka adufasha mu ntege nke zacu kuko tutazi uko dukwiriye gusenga,
Dusaba nabi.
Yakobo 4:3 Murasaba ntimuhabwe kuko musaba nabi mushaka kubyayisha irari ryanyu ribi.
Imana ntiyumva amasengesho y'abanyabyaha.
Yesaya 1:15 Nimutega ibiganza nzabima amaso, ndetse nimusenga amasengesho menshi sinzayumva, ibiganza byanyu byuzuye amaraso.
ICYO WAKORA KUGIRA NGO USUBIZWE
Isengesho rigomba gushingira kuri gahunda y'Imana.
1 Yohana 5:14 Kandi iki ni cyo kidutera gutinyuka imbere ye: ni uko atwumva iyo dusabye ikintu nk'uko ashaka
Isengesho rigomba kurangwa n'ukwemera n'ukwizera nta gushidikanya.
Yakobo 1:6-7, Matayo 21:22, Luka 17:5-6, 1 Yohana 5:4
Ariko rero asabe yizeye ari nta cyo ashidikanya, kuko ushidikanya ameze nk'umuraba wo mu nyanja, ujyanwa n'umuyaga ushushubikanywa.Umeze atyo ye kwibwira ko azagira icyo ahabwa n'Umwami Imana
Matayo 21:22 Yesu ati: "Kandi ibyo muzasaba mwizeye muzabihabwa byose.”
Bavandimwe, banza utekereze neza ku byo uri busabe Imana mu isengesho ryawe. Ubihuze n'icyo ijambo ry'Imana rivuga kuri icyo kintu uri gusaba. Bizatuma umenya ibyo usaba n'ibyo udakwiriye gusaba.


text:
Huye: Biyemeje guhindura aho batuye bihereyeho
Abatozwa ubutore ngo bazaba intangarugero Abanyeshuri 1800 bo mu Karere ka Huye barangije amashuri yisumbuye, nyuma yo gutozwa ubutore ngo bazahindura imibereho y’aho batuye bihereyeho. Muri rusange, imihigo More...
Ruhango: Intore 1419 zishoje urugerero zashimiwe mu ruhame uko zitwaye
Urubyiruko rw’abasore n’inkumi bagera ku 1419 bari bamaze amezi agera kuri atandatu bari ku rugerero mu bikorwa bitandukanye byo guteza imbere imibereho myiza y’abaturage, bashimiwe mu ruhame More...
Nyabihu: abaturage babona inama y’umushyikirano nk’urubuga rwo gutanga ibitekerezo
Bamwe mu baturage bo mu karere ka Nyabihu basanga inama y’umushyikirano ari ingenzi cyane kandi ifitiye abaturage akamaro kuko ari urubuga rwo kumva ibitekerezo no gukemura  ibibazo byabo byinshi More...
Mu Karere Ka Nyagatare Basoje Icyiciro Cya Kabiri Cy’ Urugerero
NYAGATARE-Abaturage batuye mu murenge wa Rukomo barakangurirwa gufata neza ibikorwa byose byakozwe n’intore zimaze amezi 7 ku rugerero. Ibi bakaba babisabwe na Rwaka Nicolas, umutahira w’intore mu More...
Intore zashoje icyiciro cya mbere cy’urugerero zashimiwe ibikorwa byiza zakoreye akarere ka Gicumbi
Kuri uyu wa gatanu tariki ya 28/06/2013, kimwe n’ahandi mu gihugu hose, mu karere ka Gicumbi hijihijwe umunsi wo gusoza ku mugaragaro urugerero mu cyiciro cyarwo cya mbere cy’intore zo ku mukondo. Umunyamabanga More...
Nyanza: Intore zo ku rugerero zirasaba ubutaha kuzakurirwaho imbogamizi zagize
Ubwo tariki 28/06/2013 hasozwaga icyiciro cya kabiri cy’urugerero mu karere ka Nyanza intore zaho zagaragaje ko n’ubwo ari byinshi byagezweho hatabuze no kubamo imbogamizi bityo zigasaba ko ubutaha More...
Ngo hakwiye impinduka mu ikorwa ry’Urugerero kugira ngo ruzarushe ho kunozwa
Abanyeshuri bo mu karere ka Burera barangije icyiciro cya mbere cy’itorero ryo ku Rugerero batangaza ko bishimira kuba baragiye ku Rugerero ariko bakavuga ko hari ibikwiye guhinduka kugira ngo abazakora More...
Huye: Intore zivuga ko urugerero ari rwiza kandi atari agahato
Hari abavuga ko ibikorwa by’urugerero ari umurimo w’agahato wahawe abana barangije amashuri yisumbuye. Nyamara, intore zakoze uru rugerero zikaba zirangije icyiciro cya kabiri cyarwo, si ko zibivuga. Bamwe More...
Rwanda | Gakenke: Newly elected Children representatives to advocate for school dropouts
Children who were elected to represent others from sector levels to the National Children’s Council have promised to improve the quality of education of their fellow students who usually drop out of schools More...
Rwanda : Ongoing National Census needs sincere involvement, Officials insist
In the security meeting that brought together residents of Ruharambuga sector and different district leaders early 14th.Aug.2012, local residents were asked to trust and cooperate with the census team during the More...


text:
Iyi supu igaburwa ikonje, bikaba byaba byiza kuyitegura mu gihe cy’ubushyuhe bwinshi.
Uburyohe bw’isupu buterwa n’ibyo watekesheje. Hitamo concombre zikomeye neza, na avocat ihiye neza. Koresha kandi umufa w’inkoko ntukoreshe umufa wa cube ; ahubwo uwikorere.
Ibanga : ibara ry’icyatsi y’iyi supu rigaragara neza nuyitakisha ikintu gifite akabara k’umutuku urugero : inyanya, poivron y’umutuku, radi, cyangw ibara ryarosa, nka saumon fume, cyangwa icyatsi kibisi ( ciboulette, aneth)
Ibikoresho
- concombre 3 zikomeye neza
- avoca 1 ihiye
- agace kamwe ka tungurusumu
- agatunguru gato k’umweru
- Umutobe w’indimu imwe cyangwa ebyiri
- Akayiko k’amavuta ya olive
- Umunyu n’urusenda rwa pilipili uko ubishaka
- Utuyiko 2 twa creme fraiche cyangwa yaourt itarimo isukari
- Igice cy’ikirahuri cya divayi y’umweru (niba ubishaka)
Hata concombre, uzikate mo uduce mu burebure, ukuremo inzuzi. Hanyuma katamo uduce duto
Hata avoka ukuremo ikibuto, uyikate hanyuma unyanyagizeho umutobe w’indimu
Hata igitunguru na tungurusumu uzisekure
Bishyire byose muri mixeur hamwe n’amazi, umutobe w’indimu, umufa w’inkoko cyangwa divayi y’umweru. Ni byiza gutangira ushyiramo nka 1/3 ugasya amasegonda 20 ukongera ugashyiramo ibisigaye. Murahita mubona imvange nk’iyigikoma gifashe.
Bishyire mu gisorori kinini ubiyunguruye
Ongeramo amavuta, agasenda, creme fraiche, na ya divayi. Vangisha fuwe. Wumve uko bimeze ushobora no kongeramo agasenda cyangwa umunyu.
Bishyire muri frigo byibura amasaha 4( ni ngombwa amasaha 4)
Mbere yo kubitegura ongera uvuruge na fuwe kuburyo ugira akantu k’urufuro hejuru
Tegura iyo supu mu dusorori cyangwa uturahure, uyitake uko ubishaka, uyitegurane biscuits zirimo umunyu cyangwa concombre zikasemo uduce tureture


text:
Nyuma y’iminsi mike ajya kwishimana n’umugore we iruhande rwa rwa ruzi maze umugore we nawe aza kunyerera agwamo. Imana yongera kumusanga mu kababaro k’umugore we maze nk’uko yabikoze mbere ijya mu mazi izamuramo Miss Burundi joriji amukubise amaso ati "uwanjye ni uwo!" Imana irarakara iti "Ngiye kuguhana kuko umbeshye!"
Joriji arapfukama ati "Mana yanjye mbabarira kuko iyo mvuga ko atari we uba wasubiyeyo ukazana Miss Rwanda, nawe namuhakana ugasubirayo ukazana uwanjye maze namwemera nk’uko wampaye ya mashoka wari guhita umpa abo bagore bose kandi ndi umukene sinabona ibyo mbatungisha. Niyo mpamvu nifatiye Miss Burundi..." Imana yahise imwihorera iti "koko abagabo n’iyo babeshye babeshya ku mpamvu zifatika!"
Gira ijambo rimwe kuri Joriji, nimbona mwamaze kumuvugaho ibihagije ndababwira noneho ibyo yakoreye mu misa


text:
Abaturage batishoboye bo mu Murenge wa Muganza, Akarere ka Gisagara bahawe akazi muri VUP ko guharura imihanda no kuyikoramo isuku ntibahembwa none amezi agera kuri atanu arirenze, barasezeranywaga kujya bishyurwa buri kwezi.
Abaturage bavuga ko bafite icyo kibazo ni abagera ku 179 basanzwe bo mu cyiciro cya mbere cy’Ubudehe kubera ko bakennye kurusha abandi.
Bavuga ko kuva muri Nyakanga 2017 batarahabwa amafaranga bakoreye kandi bari bijejwe n’ubuyobozi bw’umurenge ko bazajya bahembwa buri(...)
Abaturage batishoboye bo mu Murenge wa Muganza, Akarere ka Gisagara bahawe akazi muri VUP ko guharura imihanda no kuyikoramo isuku ntibahembwa none amezi agera kuri atanu arirenze, barasezeranywaga kujya bishyurwa buri kwezi.
Abaturage bavuga ko bafite icyo kibazo ni abagera ku 179 basanzwe bo mu cyiciro cya mbere cy’Ubudehe kubera ko bakennye kurusha abandi.
Bavuga ko kuva muri Nyakanga 2017 batarahabwa amafaranga bakoreye kandi bari bijejwe n’ubuyobozi bw’umurenge ko bazajya bahembwa buri kwezi.
Umwe muri abo baturage, Twizeyimana Justine, yagize ati “Twatangiye mu kwezi kwa karindwi badusinyisha ko bazajya baduha ibihumbi icumi buri kwezi, none bigeze mu kwa 12 nta faranga duhabwa. Dufite ikibazo cy’inzara kuko amafaranga twagombye guhahisha ntituyabona.”
Undi ati “N’ubundi dusanzwe turi abakene none n’amafaranga twakoreye ntituyahabwa, urumva ko ari ibibazo mu bindi, icyo twifuza ni uko ubuyobozi bwaduhemba kandi tukajya dusobanurirwa impamvu amafaranga aba yatinze kuko bahora batwizeza ngo bazayaduha ejo bikarangira amezi yihiritse.”
Umunyamabanga Nshingwabikorwa w’Umurenge wa Muganza, Uwimana Marie Rose, yavuze ko amafaranga y’abo baturage yatinze koko ariko abizeza ko hamaze kuboneka ay’amezi abiri bakaba bazayahabwa mu cyumweru gitaha.
Ati “Amafaranga y’amezi abiri akarere kamaze kuyabona karayatwoherereza, twebwe icyo turi gukora ni transfer (Kuyohereza kuri Konti) ku buryo mu cyumweru gitaha bazatangira kuyabona. Ni abantu bo mu cyiciro cya mbere cy’ubudehe, ni abantu 179, icyizere twabaha ni uko mu cyumweru gitaha bazayabona.”
Abaturage bataka kudahembwa bakora muri gahunda nshya ya VUP yitwa ‘Expended Public Works’, aho umugenerwabikorwa akora agahembwa mu gihe cy’ukwezi kumwe.
Iyo gahunda ikoramo abantu bo mu cyiciro cya mbere cy’Ubudehe , bakora imirimo yoroheje irimo guharura imihanda, kuvanamo ibidendezi by’amazi, gukora isuku n’iyindi.
Yanditswe na chief editor


text:
Umuhanzi Maniraruta Martin bakunze kwita Mani Martin yandikiye nyina ibaruwa irimo agahinda kenshi ndetse n’urukumbuzi amufitiye.
Iyi baruwa Mani Martin yayicishije mu nganzo maze ahimba indirimbo yise ‘Karibagiza’ iri kuri album ye nshya yise ‘Afro’, iyi ndirimbo ikaba ariyo igaruka kuri aka gahinda n’urukumbuzi afitiye umubyeyi we witabye Imana.
Abinyujije ku rukuta rwe rwa Instagram, Mani Martin yagize ati “Karibagiza ni izina ry’abagore ry’Ikinyarwanda risobanura ‘Umurika kurusha abandi cyangwa Umwiza kuruta abandi’. Nyituye ababyeyi bacu bose, inshuti n’abavandimwe, bagiye hakiri kare cyane batabonye uko twakuze, uko twageze ku ntego zacu ndetse n’inzozi zacu”.
Yakomeje kandi yemeza ko ari umwihariko kuri nyina aho yagize ati “By’umwihariko ni ibaruwa y’urukundo nandikiye mama nakundaga cyane, wahoraga anyifuriza kuba uwo ndiwe ubu, gusa kubw’amahirwe make akaba yaransize atabyinnye ku muziki wanjye. Mpora nibaza niba hari idirishya rikinguye rya roho ye ku buryo abasha kubona buri ntambwe ntera mu buzima bwanjye. Mpora mbona umwanya we utarimo umuntu, ahantu hose ntaramira. Umunsi umwe nacanye urumuri(candle) mu nzu hanyuma mwandikira iyi baruwa yuje urukumbuzi (KARIBAGIZA).”
Si iyi ndirimbo gusa uyu muhanzi yandikiye umubyeyi we, dore ko n’iyitwa ‘Ibihe’ byavuzwe ko yari indirimbo yavugaga ku buryo yatunguwe n’uko uwo mubyeyi yamusize amanzaganya.


text:
Umubare w’Abanyarwanda barangiza amashuri makuru ugenda wiyongera uko umwaka utashye. Cyakora abayarangiza bose siko bagira amahirwe yo kubona akazi.
Mu gikorwa cy’ivugurura ry’umurimo hitawe k’ubumenyi n’ubushobozi, abasohotse za kaminuza ni bo basigaye bari ku isoko. Muri bo hari abari bamaze imyaka igera kuri 4 barabuze akaz, babona akazi muri iryo vugurura. Gusa ibyo ntabwo byagabanije umubare w’abashomeri.
Ijwi ry’Amerika ryaganiriye na bamwe mu batagira akazi, barimo uwitwa Mukansanga, umukobwa warangije amashuri makuru, akaba amaze imyaka 3 yarabuze akazi, adutangariza ko amaze kurambirwa no guhora ajya gusaba akazi. Ati:
“Ibyo baka byose mba mbyujuje, gusa maze kubona ko kwaka akazi nta mwene wanyu uhari utakabona. Biranashoboka ko dosiye nk’izo batirirwa bazireba, bazishyira iruhande.”
Si Mukansanga gusa ufite icyo kibazo. Hategekimana, umusore urangije na we Kaminuza, yatubwiye ko ibizamini bitangwa bisa nko kwiyererutsa, ngo kuko ahenshi bitangwa imyanya ba nyirayo baratangiye gukora.
Bitewe n’umubare mwinshi w’abarangiza amashuri makuru, kandi bose badashobora kubona akazi uko bigomba, Leta y’u Rwanda ibashishikariza kwihangira imirimo, abenshi bakagira ikibazo cyo kubona amikoro yo gutangira.


text:
KARONGI: Mu murenge wa Gishyita baremeza ko imiyoberere myiza yashinze imizi
Abatuye umurenge wa Gishyita mu karere Karongi baremeza ko imiyoborere myiza yashinze imizi kandi bakishimira ko n’ubuyobozi butabatererana mu bibazo.
Umuyobozi w’akarere ari kumwe n’izindi nzego zitandukanye zifite imiyoborere myiza mu nshingano zazo n’inzego z’umutekano (Ingabo na Police), baganiriye n’abaturage ku ntambwe ishimishije u Rwanda rumaze kugeraho mu miyoborere myiza aho usanga abayobozi n’abayoborwa batahiriza umugozi umwe kuko nta muyobozi ukitwara nk’umutegetsi.
Ibiganiro byamaze hafi umunsi wose (9h00-16h30) kandi ku zuba ry’igikatu, ariko wasangaga abaturage ingeri zose banejejwe no kuganira n’abayobozi. twaganiriye na bamwe muri bo bavuga uko babona imiyoborere myiza ihagaze mu murenge wabo. Ngiruwonsanga Thomas ati: Wabonye ko n’abaturage bahabwa umwanya bakegeza ibibazo byabo kuri mayor kandi akabikemura, ibidakemutse nabyo agafata umwanya we akabaha ibisobanuro ukabona ko hari ibyo bafataga nk’ibibazo ariko ari ukubera kudasobanukirwa inzira bagomba kubinyuzamo.
Mugisha Doroka yiga mu mwaka wa gatatu w’amashuli yisumbuye. We ati: Jye mbona ubuyobozi bwa hano muri Gishyita bukorana n’abaturage neza, ariko haracyari abaturage bafite ibibazo byo kutamenya aho iterambere rigeze ngo bagendane na ryo bigatuma bahora mu bibazo kandi bitera.
Umuyobozi w’akarere ka Karongi Kayumba Bernard nawe yashimye ubuyobozi bw’umurenge wa Gishyita agira ati: Ubuyobozi buha umwanya ukwiye abafatanyabikorwa bawo kugira ijambo mu iterambere rigendana n’imiyoborere myiza kuko igihe ibi byombi bidahurwa, nta n’ubwo wavuga imiyoborere myiza. Ariko urebye aho akarere kavuye, n’uyu murenge by’umwihariko turava kure kandi aho tugeze harashimije biturutse ku bushake n’ubufatanye bw’abanyagihu n’ubuyobozi bwabo.
Lt Col Pascal Muhizi ukuriye ingabo mu turere twa Karongi na Rutsiro, mu kiganiro ku mutekano yibukije abaturage akamaro ko kwihutira gutanga amakuru igihe hari uwo bakemanga ko ashobora kubatobera umutekano. Yifashishije urugero rw’abaturage ba Ruhengeri na Gisenyi, yagaragarije abanya Gishyita ukuntu gutanga amakuru ku gihe kandi neza bifasha abashinzwe umutekano kuwubungabunga nta nkomyi:
Iyo mudatanze amakuru ku gihe si twe twenyine abasirikare n’abapolisi bigiraho ingaruka namwe abaturage bibageraho. Hari utazi intambara muri mwe? Hari utazi amateka ya 94? Nutayazi yarayabwiwe kandi ndibaza ko atayifuza.
Umurenge wa Gishyita ni umwe mu mirenge 13 y’akarere ka Karongi, ukaba uwa mbere umaze kuzuza icyumba cy’abarimu muri hagunda ya 12YBE, ibyumba 14 by’amashuli nabyo byamaze kuzura. Gishyita kandi yanashimwe kuba umurenge wa gatatu wujuje 100% mu bwitabire bw’abaturage mu bwisungane bwo kwivuza (mutuel de santé).
Hasigaye iminsi mike akarere kakesa umuhigo w’imyaka itanu kicaye ku ntebe ya mutuel de santé n’amanota 100%. Kugeza ubu kari gafite 96% ariko mu nama akarere gaherutse kugirana n’abahagarariye amadini n’amatorero, biyemeje ko bagiye gushyiraho akabo na bariya 4% basigaye bakabigeraho bitarenze ukwezi kwa kabili.
Ariko ngo nta byera ngo de! Umuyobozi w’umurenge wa Gishyita Gashana Saiba yagejeje ku karere bimwe mu bibazo bikibabangamiye mu iterambere, nk’ikibazo cyo kutagezwaho amazi n’amashanyarazi aho babyifuza kandi umurenge ufite amafaranga usabwa kugira ngo ugezweho ibyo bikorwa remezo. Umuyobozi w’akarere yabamenyesheje ko ibyo bibazo abizi kandi ko yamaze gusaba abayobozi babishinzwe kubikurikirana bigakemuka mu minsi ya vuba.
Nk’uko bisanzwe nyuma y’ibiganiro, umuyobozi w’akarere yakiriye ibibazo bitandukanye by’abaturage bimwe bikemukira aho, ibindi abigeza ku bo bishinzwe bari bamuherejeke harimo urwego rushinzwe kwakira ibibazo by’abaturage mu karere (MAJ).